text:
Фото:
Раил Сарбаев Мәскәүҙә бәләкәй бизнесҡа ярҙам итеүҙе яҡлап сығыш яһаны
Фото:
24 февралдә РФ Хөкүмәте Рәйесенең беренсе урынбаҫары Игорь Шувалов рәйеслегендә үткән «2009 йылда бәләкәй һәм урта эшҡыуарлыҡҡа дәүләт ярҙамы сараларын тормошҡа ашырыу йомғаҡтары тураһында» РФ Хөкүмәт комиссияһы ултырышында Башҡортостан Республикаһы Хөкүмәте Премьер-министры Раил Сарбаев бәләкәй һәм урта бизнесҡа ярҙам буйынса программаларҙы үтәү йомғаҡтарын уҡып ишеттерҙе.
Был линия буйынса республика былтыр 1 миллиард 73 миллион һум үҙләштерҙе. 1100 бәләкәй һәм урта бизнес субъекты республика һәм федераль бюджеттан финанс ярҙамы алды.
– Бөгөн үк беҙ, күрелгән саралар 2 меңдән ашыу яңы эш урыны булдырырға һәм 11 мең эш урынын һаҡлап алып ҡалырға ярҙам итте, тип әйтә алабыҙ, – тип һыҙыҡ өҫтөнә алды Премьер.
Эшҡыуарҙарға ярҙам итеүҙең төп механизмдарын һәм программаның һәр йүнәлеше һөҙөмтәләрен асып һалып, Раил Сарбаев, инновациялар һәм сәнәғәт производствоһы өлкәһендә бәләкәй һәм урта эшҡыуарлыҡты үҫтереүгә айырыуса ҙур иғтибар бирелә, тип билдәләне.
Ул шулай уҡ бәләкәй бизнесҡа ярҙам системаһын камиллаштырыу буйынса тәҡдимдәр менән сығыш яһаны. Алты пунктта ул федераль кимәлдә хәл итеүҙе талап иткән бәләкәй һәм урта бизнестың төп проблемаларын атаны.
Федераль законда бәләкәй бизнесҡа бирелгән субсидияларҙы һалым һалыуҙан азат итеү мөмкинлеген ҡарарға, бәләкәй бизнес субъекттары өсөн яғыулыҡҡа билдәле бер хаҡтар булдырырға һәм “бәләкәй хосусилаштырыу” тураһында Федераль закондың ғәмәли ваҡытын оҙайтырға тәҡдим ителде.
Башҡортостан Хөкүмәте Премьер-министры технопарктар, индустриаль, сәнәғәт парктары ойошторғанда шәхси күсемһеҙ милекте йәлеп итеү буйынса тәҡдимдәр индерҙе. Буш майҙан хужаларын ҡыҙыҡһындырыу төбәк һәм федераль бюджет средстволарын һөҙөмтәлерәк файҙаланырға булышлыҡ итәсәк.
Раил Сарбаев шулай уҡ шәхси ярҙамсы хужалыҡтарҙы бәләкәй эшҡыуарлыҡ категорияһына индерергә тәҡдим итте. Был уларға системалы дәүләт ярҙамы алырға мөмкинлек бирәсәк.


c: text/html

text:
2016 йылға Башҡортостанда балалар баҡсаларына сираттар мәсьәләһе тулыһынса хәл ителәсәк
Башҡортостанда саралар комплексы — «юл картаһы» әҙерләнгән. Уға ярашлы 2016 йылға тиклем мәктәпкәсә белем биреү учреждениеларына сираттарҙы тулыһынса бөтөрөү планлаштырыла.
Республиканың мәғариф министры Әлфис Ғаязов билдәләүенсә, төбәктә был мәсьәлә эҙмә-эҙлекле хәл ителә: былтыр 14 мең урын булдырылған. Уларҙың 4071-е — балалар баҡсалары төҙөү иҫәбенә, ҡалғандары альтернатив формалар ярҙамында булдырылған. Был эш артабан да дауам итәсәк. Шулай итеп, 2014 йылда Башҡортостанда балалар баҡсаларында 11 мең яңы урын булдырыу планлаштырыла.
— Заманса мәктәпкәсә белем биреү учреждениелары төҙөүгә төбәктә йыл һайын 4 миллион һумға яҡын аҡса тотонола, — тине Әлфис Ғаязов. – Республика средстволарынан тыш, был мәсьәләне хәл итеүгә федераль субсидиялар ҙа йүнәлтелә. Атап әйткәндә, быйыл 1,7 миллиард һумдан ашыу аҡса алдыҡ (Рәсәй буйынса был дүртенсе күрһәткес), был сумма шулай уҡ балалар баҡсаларында урындар дефициты мәсьәләһен хәл итеүгә йүнәлтеләсәк.

robotstxt: allowed

filter: keep


text:
Баш ҡалала Орджоникидзе районының юбилейы билдәләнә
Өфөнөң Орджоникидзе районында бөгөн ҙур ваҡиға. Бында, Химиктар мәҙәниәт һарайында, Орджоникидзе районына 60 йыл тулыуға арналған тантаналы сара үтә.
Мәҙәниәт һарайы фойеһында күргәҙмә эшләй, унда район предприятиелары, шул иҫәптән бәләкәй бизнес субъекттары продукцияһы тәҡдим ителә.
Район халҡын был мөһим ваҡиға менән ҡотларға Башҡортостан Президенты Хакимиәте етәксеһе Владимир Балабанов, төбәктең Дәүләт Йыйылышы – Ҡоролтай рәйесе Константин Толкачев һәм Өфө хакимиәте башлығы Ирек Ялалов килде. Владимир Балабанов республика Президенты Рөстәм Хәмитовтың сәләмләү хатын уҡып ишеттерҙе.
Йола буйынса Орджоникидзе районының иң яҡшы хеҙмәткәрҙәренә наградалар тапшырыу, почетлы граждандарын тәбрикләү тантанаһы үтәсәк. Башҡортостандың сәнғәт оҫталары һәм үҙешмәкәр ижади коллективтар концерт номерҙары менән ҡыуандырасаҡ.


text:
Башҡортостан парламенты тәҡдим иткән йыйылыштар һәм митингылар тураһындағы закон проектын Дәүләт Думаһы тикшерәсәк
Дәүләт Думаһы Советы 21 октябрҙә үтәсәк Дәүләт Думаһының сираттағы ултырышы көн тәртибенә Башҡортостан Республикаһы Дәүләт Йыйылышы — Ҡоролтай тәҡдим иткән “Йыйылыштар, митингылар, демонстрациялар, халыҡ ағымдары һәм пикеттары тураһында” Федераль законға үҙгәрештәр индереү хаҡында” 193208-5-се һанлы федераль закон проектын индерергә ҡарар итте.
Федераль закон проекты закондар сығарыу инициативаһы тәртибендә 2009 йылдың 25 апрелендә индерелде. Башҡортостан парламенты депутаттары митингылар, демонстрациялар һәм башҡа асыҡ саралар үткәреү тәртибен хоҡуҡи яҡтан регламентлау өлөшөндә үҙгәрештәр индерергә тәҡдим итә. Йәмәғәт берләшмәләре һәм дини ойошмалар эштәре буйынса Дәүләт Думаһы комитеты уны беренсе уҡыуҙа тикшерергә тәҡдим итә.
Совет ҡарары буйынса закон проекты һәм уның буйынса материалдар РФ Президентына, Федерация Советына, РФ Хөкүмәтенә, Башҡортостан Республикаһы Дәүләт Йыйылышы — Ҡоролтайға ебәрелгән.


text:
2013 йыл башында Өфөлә өс ҡунаҡхана төҙөлә башлаясаҡ
Өфөлә йәмғеһе ун ҡунаҡхана төҙөү планлаштырыла, уларҙың өсәүһе 2013 йыл башында төҙөлә башлаясаҡ. Ҡалғандары буйынса аныҡ ҡына мәғлүмәт юҡ, тип хәбәр итте 16 ноябрҙә матбуғат конференцияһында Башҡортостан Хөкүмәте Премьер-министры урынбаҫары Евгений Маврин.
Премьер-министр урынбаҫары һүҙҙәренсә, республикала ҡунаҡханалар төҙөү – иҡтисади йәһәттән отошло проекттар, сөнки төбәктең эшлекле әүҙемлеге йылдан йыл арта бара.
— Беҙҙә бихисап эшлекле форумдар үткәрелә, күп ҡунаҡтар була, ә киләсәктә улар тағы ла күберәк буласаҡ, — тип билдәләне Евгений Маврин.
Шул уҡ ваҡытта, уның һүҙҙәренсә, Өфөнөң ҡунаҡханаларға ихтыяжын дөрөҫ билдәләү зарур. Ҙур комплекстар төҙөп тә, халыҡ-ара саралар үткәрелмәгән ваҡытта уларҙың буш тороуы файҙа килтермәйәск.
Алда телгә алынған өс ҡунаҡхана Дуҫлыҡ монументы, Карауанһарай һәм элекке Халыҡ хужалығы ҡаҙаныштары күргәҙмәһе урынында төҙөлөп ятҡан сауҙа-күргәҙмә комплексы биләмәләрендә төҙөләсәк.


text:
16 ауыл хужалығы предприятиеһына бурысы кисектерелде
Ауыл хужалығы тауар етештереүселәрен финанс сәләмәтләндереү буйынса ведомство-ара республика комиссияһы ултырышында 20 ғариза ҡаралды. БР Ауыл хужалығы министрлығы матбуғат хеҙмәтенән хәбәр итеүҙәренсә, 16 предприятиеның 84 миллион һумдан ашыуға бурысы кисектерелде.
Бурыс түләү шарттарын үҙгәртеүгә хоҡуҡты туҡтатыу, бурыс түләү шарттарын үҙгәртеүгә, кисектереүгә һәм бүлеп түләүгә хоҡуҡты бөтөрөү мәсьәләләре ҡаралды.
Реструктуризация шарттарын боҙоу менән бәйле, Башҡортостан ауыл хужалығы министры урынбаҫары Рәмил Нуриәхмәтов рәйеслегендәге комиссия алты предприятиеға бурысты бүлеп түләүгә рөхсәт бирмәне. Улар бурыстарын элек билдәләнгән графикка ярашлы ҡайтарасаҡ.
Ағымдағы түләүҙәрен ҡапламау сәбәпле, 14 ауыл хужалығы тауарҙары етештереүсегә бурыс түләү шарттарын үҙгәртеү кире ҡағылды. 76 миллион һумлыҡ бурыс ҡайтарып алынасаҡ.


text:
Яңы экологик әсбап нәшер ителде
Өфөлә “Экология һәм Башҡортостан Республикаһының тотороҡло үҫеше” («Экология и устойчивое развитие Республики Башкортостан») әсбабы донъя күрҙе. Уның авторҙары — профессорҙар Борис Миркин һәм Лениза Наумова — хәҙерге экологияның ҡатмарлы мәсьәләләрен яҡтырта.
Йәшәйештең экологик именлеге контексында аҙыҡ-түлек һәм электр энергияһы менән тәьмин итеү проблемалары ентекле ҡарала. Ҡаты көнкүреш ҡалдыҡтары проблемаһына һәм ҡалаларҙа автотранспорттың атмосфера һауаһын бысратыуына иғтибар бирелгән. Авторҙар шулай уҡ биологик төрлөлөктөң файҙаһы тураһында һөйләй һәм Башҡортостандың тәбиғи экосистемаларына ентекле күҙәтеү яһай.
Әсбапта, авторҙар фекеренсә, төбәктең артабанғы үҫеше өсөн хәл итергә кәрәкле бурыстар бирелгән. Улар араһында — сәнәғәтте, ауыл хужалығын һәм ҡалаларҙы экологиялаштырыу, биологик системаларҙың экологик төрлөлөгөн һаҡлауҙы тәьмин итеү һәм граждандарҙа экологик аң тәрбиәләү.
Әсбап киң даирә уҡыусыларға: өлкән класс уҡыусыларына, студенттарға, уҡытыусыларға, төрлө кимәлдәге етәкселәргә һәм белгес-экологтарға ҡыҙыҡлы буласаҡ.


text:
Диабет менән сирләүселәрҙе дарыуҙар менән тәьмин итеү контролгә алынды
Бушлай дарыу препараттары менән тәьмин итеү һәм йәшәгән урыны буйынса мотлаҡ тикшереү проблемалары «Берҙәм Рәсәй» партияһы рәйесе Дмитрий Медведевтың Өфөләге төбәк йәмәғәт ҡабул итеү бүлмәһендә уҙған граждандарҙы тематик ҡабул итеүҙә төп мәсьәлә булды. Ул Бөтә донъя диабетҡа ҡаршы көрәш көнөнә тура килтерелде.
Дим районында йәшәүсе ҡатын шәкәр диабеты менән яфаланғандарҙы кәрәкле медикаменттар менән тәьмин итеү мәсьәләһен күтәрҙе. Уның һүҙҙәре буйынса, дарыуҙар ваҡытында килмәй, шуға күрә биҫтәлә йәшәүселәр кәрәкле таблеткаларҙы үҙ аҡсаларына һатып алырға мәжбүр. Дим халҡы тәүге тапҡыр был проблема менән 2012 йылдың октябрендә осрашты. Бушлай медикаменттар ҡабат 2013 йылдың мартында ғына килде. Пациент тейешле таблеткаларҙы һуңғы тапҡыр августа ала алды.
— Минең сирем менән иң кәрәкле дарыуҙар алыуға айына дөйөм алғанда ике мең һум самаһы аҡса тотонорға тура килә. Әлегә мин эшләйем һәм дарыуҙарҙы һатып ала алам, әммә пенсияға сыҡҡас нимә булыр, — тип үҙ фекере менән уртаҡлашты «икенсе төркөм шәкәр диабеты» диагнозы ҡуйылған пациент.
Ҡатын үҙен дауалаусы табиптан бик ҡәнәғәт һәм юғары квалификациялы белгестең, препараттарҙың һуңлап килеүенә яуаплы булмаһа ла, пациенттарҙың дәғүәләрен тыңларға мәжбүр булыуына борсола.
БР Һаулыҡ һаҡлау министрлығының штаттан тыш баш белгес-диабетологы, Ҡыуатов исемендәге Республика клиник дауаханаһының эндокринология бүлеге мөдире Полина Гусева билдәләүенсә, бындай проблема ысынлап та бар. Йыш ҡына таблеткалы препараттар менән тәьмин итеүгә финанслау етмәй. Беренсе сиратта, аҡса инсулинға йүнәлтелә.
Үҙ яғынан белгес-эндокринологтар Һаулыҡ һаҡлау министрлығына финанслауҙы арттырыуҙарын һорап мөрәжәғәт итә. Хәҙер мәсьәләне хәл итергә Дмитрий Медведевтың төбәк йәмәғәт ҡабул итеү бүлмәһе һәм БР шәкәр диабеты менән сирләүселәрҙең хоҡуҡтарын яҡлау буйынса йәмәғәт ойошмаһы рәйесе Наил Мәһәҙиев ҡушыласаҡ.
Ҡабул итеү бүлмәһендә күтәрелгән тағы ла бер мәсьәлә – ул диабет менән ауырығандарҙы диагностикалау өсөн медицина ҡорамалдары етешмәү. Квартал һайын кәрәкле тикшеренеүҙәре улар түләп үтергә мәжбүр. Гликирлы гемоглобинды үлсәү өсөн кәрәкле ҡорамалдар менән республиканың бөтә райондары тәьмин ителгән, ә баш ҡала бындай приборҙарға асыҡтан-саҡ ҡытлыҡ кисерә.
Ҡабул итеү бүлмәһендә Көньяҡ Кореянан бер фирма вәкиле поликлиникаларҙы бушлай глюкометр һәм башҡа ҡорамалдар менән тәьмин итеү буйынса үҙ тәҡдимен индерҙе. Мәсьәлә техник документтарҙы белгес-эндокринологтар менән анализлағандан һуң хәл ителәсәк.


text:
Башҡортостанда «Мин Йәш» мәғариф форумы үтә
Башҡортостандың Бөрө районында республика йәштәренең «Мин Йәш» мәғариф форумы асылды. Уны «Берҙәм Рәсәй» һәм «Берҙәм Рәсәйҙең Йәш Гвардияһы» ойошмаларының төбәк бүлексәләре, Бөрө районы хакимиәте ҡатнашлығында «Йәш Рәсәй» хәрәкәтенең төбәк бүлексәһе ойошторҙо. БР Йәштәр сәйәсәте һәм спорт министрлығы, Йәштәр башланғыстарына ярҙам үҙәге, Башҡортостан Респуликаһындағы Рәсәй сәйәсәте мәктәбе проект партнерҙары булып сығыш яһай.
Республика йәштәре активы форумында Дәүләт Думаһы депутаты, «Берҙәм Рәсәй» партияһының «Йәшәү сифаты (Һаулыҡ)» проекты етәксеһе Максим Мищенко, БР Хөкүмәте Премьер-министры урынбаҫары Фидус Ямалетдинов, БР Дәүләт Йыйылышының Социаль сәйәсәт һәм һаулыҡ һаҡлау буйынса комитеты рәйесе Альбина Буранғолова, БР һаулыҡ һаҡлау министры Георгий Шебаев, БР йәштәр сәйәсәте һәм спорт министры урынбаҫары Руслан Ғиззәтуллин ҡатнаша.
Форум сиктәрендә ҡатнашыусылар өсөн шәхес булараҡ үҫеш, команда төҙөү, ораторлыҡ һәләте буйынса һәр төрлө тренингылар, семинарҙар, лекциялар ойоштороласаҡ. Ошонда уҡ йәш лидерҙар өсөн социаль проекттарҙың презентацияһы ла үтәсәк.
Форум 19 майҙа тамамланасаҡ.


text:
Санкт-Петербургта территорияларҙы комплекслы үҙләштереү проекттары конкурсы үтәсәк
Башҡортостандың төҙөлөш һәм архитектура ойошмалары дөйөм Рәсәй территорияларҙы комплекслы үҙләштереү проекттары конкурсында ҡатнашырға саҡырыла. Ғаризаларҙы Рәсәй Федерацияһының Төбәк үҫеш министрлығы ҡабул итә. Территорияларҙы комплекслы үҙләштереү проекттарын бойомға ашырыуҙың иң яҡшы практикалары тәжрибәһен таратыу һәм һөҙөмтәлелеген күтәреү был сараны үткәреүҙең төп маҡсаты булып тора.
Территорияларҙы комплекслы үҙләштереү проекттарының иң яҡшылары «Арзан торлаҡ баҙары үҫешенә өлөш индергән өсөн», «Арзан торлаҡ мәсьәләһен һөҙөмтәле хәл иткән өсөн», «Территориаль үҫештең экологик яҡтан таҙа булыуын һәм энергияны һаҡсыл тотоноуын арттырғаны өсөн», «Проекттың коммуналь һәм социаль инфраструктура объекттары менән тәьмин ителеү кимәле өсөн» кеүек дүрт номинацияла билдәләнәсәк. Бынан тыш конкурс ҡағиҙәләре «Территория үҫешен тәьмин итеүсе иң яҡшы комплекслы инвестиция проекты өсөн» тип аталған юғары дәрәжәле дипломды күҙ уңында тота. Ул бөтә номинацияларҙа алынған һөҙөмтәләргә таянып биреләсәк.
Сараның ойоштороусоһо булып Рәсәй Федерацияһының Төбәктәр үҫеше министрлығы һәм Санкт-Петребург Хөкүмәте ярҙамында «Идарасылар һәм девелоперҙар гильдияһы» коммерцияға ҡарамаған партнерлыҡ сығыш яһай.
Рәсәй Федерацияһының Төбәктәр үҫеше министрлығы мәғлүмәте буйынса, дөйөм Рәсәй территорияларҙы комплекслы үҙләштереү проекттары конкурсында ҡатнашыу өсөн ғаризалар ағымдағы йылдың 15 авгусына тиклем ҡабул ителә. Заявкалар экспертизаһы 31 авгусҡа тиклем дауам итәсәк. Йомғаҡтар 1 сентябрҙә яһаласаҡ. Бөтә номинациялар буйынса еңеүселәр PROEstate V Халыҡ-ара инвестиция форумы сиктәрендә 7 сентябрҙә билдәләнәсәк. Форум майҙансығында территорияларҙы комплекслы үҙләштереү буйынса Рәсәйҙең иң яҡшы проекттары тәҡдим ителгән экспозиция үтәсәк.


text:
Нефтселәр мәҙәниәт һарайында – “Башҡортостан – шиғырстан” ижади кисәһе
Был аҙнала Нефтселәр мәҙәниәт һарайында республика матбуғатын яҡлауға йүнәлтелгән «Башҡортостан – шиғырстан» ижади кисәһе үткәреләсәк. Сараны ойоштороусылар – БР Мәҙәниәт һәм милли сәйәсәт министрлығы, БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ, “Аҡ тирмә” башҡорт милли мәҙәниәте үҙәге һәм “Башҡортостан” ижтимағи-сәйәси гәзите.
Тамашасыларҙы Рауил Бикбаев, Светлана Хәкимова, Лариса Абдуллина, Ғәзим Ильясов, «Ирәндек» халыҡ бейеү ансамбленең сығыштары көтә.


text:
Октябрҙә баш ҡалала Затон күпере асыла Фото: Башҡортостан Башлығының матбуғат хеҙмәте
Октябрҙә баш ҡалала Затон күпере асыла
Октябрҙә баш ҡалала Затон күпере асыла Фото: Башҡортостан Башлығының матбуғат хеҙмәте
ӨФӨ, 2016 йыл, 4 август. /«Башинформ» мәғлүмәт агентлығы, Галина Бахшиева/.
Быйыл октябрь айында Өфөлә «Платон» системаһы буйынса йыйылған аҡсаға берлектә финанслау иҫәбенә һалынған тәүге төбәк күперҙәренең береһендә юл хәрәкәте асыла. Шулай итеп, Башҡортостан уникаль яһалма ҡоролмалар төҙөү өсөн федераль ярҙам алған тәүге төбәктәрҙең береһе буласаҡ һәм үҙ объектын файҙаланыуға тапшырасаҡ. Был хаҡта Федераль юл агентлығы хәбәр итә.
Ағиҙел йылғаһы аша төҙөлөүсе күперҙә эштәр 90 процентҡа тамамланған. Йәйәүлеләр өсөн ер өҫтө үткәүелен һалыу һәм тауыштан һаҡлаусы экрандарҙы монтажлау бара.
Федераль юл агентлығының матбуғат хеҙмәтендә билдәләүҙәренсә, проектты тормошҡа ашырыу М-5 «Урал» һәм М-7 «Волга» федераль трассалары араһында уңайлы транспорт бәйләнешен тәьмин итәсәк.
Күперҙең оҙонлоғо – 830 метрҙан ашыу. Унда өс һыҙатлы хәрәкәт ойоштороу күҙаллана.
Өфөләге Затон күпере уникаль яһалма ҡоролмалар иҫәбенә ингән. Рәсәй Хөкүмәте бойороғо менән уларҙы төҙөү һәм ремонтлау өсөн «Платон» системаһы буйынса илдең юл фондына йыйылған аҡсанан 12 миллиард һум бүленгән. Башҡортостан 1,5 миллиард һум аласаҡ. Дөйөм алғанда, 19 төбәккә 31 күперҙе төҙөкләндереү өсөн дәүләт ҡаҙнаһынан аҡса ҡаралған.


text:
Булат Йосопов уҡыусылары фильмдарын тәҡдим итә
26 ғинуарҙа Рәсәй кинематографияһы үҙәгендә – Өфөнөң «Родина» кинотеатрында — ҡыҫҡа метражлы туғыҙ фильмдың премьераһы көтөлә. Булат Йосопов киномәктәбе сығарылышы Гүзәл Андарйәнова, Лилиә Ғәлләмова, Ирина Горькова, Вадим Мелешко, Алиса Ерохина, Радмир Рәхимов, Эмиль Вәлишин, Юлиә Вәлиева, Юлиана Абдрафиҡова дебют эштәрен Өфө тамашасыһы хөкөмөнә сығара.
Һуңынан фильмдар тураһында тамашасы менән фекер алышыу ҙа ҡаралған.
Раҫланған программаға ярашлы, Киномәктәптә уҡығандың беренсе айы режиссер оҫталығы теорияһын өйрәнеүгә арнала. Икенсе айҙа иһә уҡыусылар үҙҙәренең фильмдарын төшөрә башлай. Кино төшөрөү һәм монтаж “Башҡортостан” киностудияһының белгестәре етәкселегендә алып барыла.
Режиссер һөнәре нигеҙҙәрен биреүҙән тыш, алған белемде практикала ҡулланыуға ярҙам итеү Булат Йосопов Киномәктәбенең үҙенсәлеге иҫәпләнә. 2009 йылда Киномәктәп режиссерҙары 26 фильм төшөргән.
Проект Өфө ҡалаһының Йәмәғәт фонды ҡатнашлығында тормошҡа ашырыла.


text:
Өфөлә тәүге социаль ашхана төҙөлдө
Өфөлә аҙ тәьмин ителгән, күп балалы ғаиләләр һәм оло йәштәге яңғыҙ кешеләр өсөн тәүге социаль ашхана төҙөлдө. Ашхана ҡаланың көньяҡ өлөшөндә Йәшел сауҡалыҡ биҫтәһендә урынлашҡан һәм 60 урынға иҫәпләнгән. Был хаҡта Өфөнөң ҡала Советы ултырышында ҡала башлығы Павел Качкаев хәбәр итте.
— Был ҙур ҡаҙаныш, — тине ул. – Һәр хәлдә, көнөнә бер тапҡыр ҙа эҫе аш ашарлыҡ мөмкинлеге булмаған 60 кеше туҡ буласаҡ.
Павел Качкаев йәнә, яҡын арала ошондай уҡ ашхананы Өфөнөң төньяҡ өлөшөндә лә төҙөү планлаштырыла, тип белдерҙе. Ҡала башлығы депутаттарҙың барыһын да был проектты тормошҡа ашырыуҙа әүҙем ҡатнашырға саҡырҙы.


text:
Төбәктә башҡорт телен Windows Phone рәсми телдәренә индереү идеяһы тәҡдим ителде
ӨФӨ, 2015 йыл, 22 июль. /«Башинформ» мәғлүмәт агентлығы, Ләйлә Аралбаева/.
Социаль селтәрҙәрҙә башҡорт телен Windows Phone рәсми телдәренә өҫтәү буйынса акция иғлан ителгән. Ойоштороусылар Android, IOS ҡулланған йәки телефон менән бөтөнләй файҙаланмаған кешеләрҙең барыһын да акцияға ҡушылырға саҡыра.
Microsoft махсус сайт булдырған, унда ҡулланыусылар үҙҙәренең идеяларын тәҡдим итә һәм башҡаларҙың оҡшаған идеялары өсөн тауыш бирә ала. Бының өсөн күрһәтелгән һылтанма буйынса үтеп, «Vote» төймәһенә баҫырға, шунан үҙеңдең электрон адресыңды индереп, бер юлы өс тауыш бирергә була.
«Донъя йәмәғәтселегенә шуны еткерәйек: беҙҙең туған телебеҙ заманса мобиль ҡоролмаларҙың бөтәһендә лә булырға тейеш. Операция системаларын эшләүселәр бының беҙгә барыбер түгел икәнлеген белһен», — ти «Башҡорт проекттары» төркөмө етәксеһе Илдар Кинйәбулатов.
Акцияны ойоштороусылар аңлатыуынса, тауыш биреүселәр күберәк булһа, телде индереү мөмкинлеге лә юғары. Элегерәк 20 мең самаһы ҡултамға йыйылһа, тәҡдимдәр ҡабул ителгән. Бөгөнгө көнгә башҡорт теле өсөн 3600 тауыш бирелгән.


text:
Был аҙнала синоптиктар төбәктә көндәрҙең йылы тороуын, ямғыр яуыуын һәм йәшен йәшнәүен фаразлай Фото: Андрей Старостин
Был аҙнала синоптиктар төбәктә көндәрҙең йылы тороуын, ямғыр яуыуын һәм йәшен йәшнәүен фаразлай
Был аҙнала синоптиктар төбәктә көндәрҙең йылы тороуын, ямғыр яуыуын һәм йәшен йәшнәүен фаразлай Фото: Андрей Старостин
ӨФӨ, 2016 йыл, 4 май. /«Башинформ» мәғлүмәт агентлығы, Гөлфиә Акулова/.
Башҡортостандың гидрометеорология һәм тирә-яҡ мөхит мониторингы идаралығы мәғлүмәттәре буйынса, был аҙнала республикала һауа торошо тотороҡһоҙ буласаҡ, урыны менән ҡыҫҡа ваҡытлы ямғыр яуасаҡ. Аҙна уртаһында республиканың күп кенә райондарында ямғыр яуыуы, йәшен йәшнәүе ихтимал. Һауа температураһының нормаға яҡын булыуы көтөлә.
4 майҙа көндөҙ 13-18 градус йылы буласаҡ. Айырым райондарҙа ҡыҫҡа ваҡытлы йәшенле ямғырҙар үтәсәк.
5 һәм 6 майҙа төндә 8 градусҡаса йылы, көндөҙ температура +15-20 градусҡа тиклем етәсәк. Шулай уҡ ямғыр яуыуы ихтимал, ел йүнәлешен үҙгәртеүсән, талғын.
Рәсәй Гидрометүҙәге мәғлүмәттәре буйынса, майҙың тәүге декадаһында төбәктә уртаса һауа температураһының күп йыллыҡ күрһәткестәргә яҡын булыуы көтөлә.


text:
Башҡортостан һылыуы «Мисс Азия-Урал 2015» конкурсында тауыш биреүҙә беренсе урында килә
ӨФӨ, 2015 йыл, 13 май. /«Башинформ» мәғлүмәт агентлығы, Арина Рәхимҡолова/.
Әлеге мәлдә Башҡортостан һылыуы Венера Байрамғолова «Мисс Азия-Урал» конкурсында интернет аша тауыш биреүҙә беренсе урында бара. Тауыш биреү тамамланды, тип хәбәр итте ойоштороусылар «Бәйләнештә» социаль селтәрендәге рәсми төркөмдә. Хәҙер администраторҙар бөтә балдарҙы тикшерәсәк.
Интернет аша тауыш биреү тамамланған мәлгә Венера Байрамғолова 34,9 процент тауыш йыйған. Бүрәт Республикаһы гүзәле унан 0,6 процентҡа ғына ҡалыша. Өсөнсө урында — Ҡаҙағстан вәкиле.
Тауыш биреү һөҙөмтәләре «Тамашасылар һөйөүе» номинацияһында бүләкләгәндә иҫәпкә алына. «Мисс Азия-Урал» титулын алыу өсөн ҡыҙҙарға Екатеринбургта үтәсәк бәйгелә үҙ һәләттәрен күрһәтергә кәрәк.
Йыл һайын Уралдың баш ҡалаһында «Мисс Азия-Урал» интернациональ гүзәллек конкурсы ойошторола. Быйылғы миҙгелдә Башҡортостан, Үзбәкстан, Ҡаҙағстан, Татарстан, Тыва, Ҡырғыҙстан, Саха (Яҡут), Бүрәт республикалары вәкилдәре ҡатнаша. Былтыр еңеүсе тажын Ҡаҙағстан вәкиле Асель Кейекбаева яуланы.


text:
Өфөлә реконструкциялағандан һуң балалар баҡсаһы асыла
Баш ҡаланың Октябрь районында капиталь ремонттан һәм реконструкциялағандан һуң 248-се балалар баҡсаһы үҙ ишектәрен киң асасаҡ. Ул Рәсәй көнөн, Салауат Юлаев һәм Өфө ҡәлғәһенә нигеҙ һалыуҙың 435 йыллығы көндәрен байрам итеү алдынан асыла.
Мәктәпкәсә йәштәге балалар учреждениеһы 140 балаға иҫәпләнгән. Бында музыка һәм физкультура залдары, изостудия, театр студияһы, сенсор бүлмәһе бар.
Балалар баҡсаһына "Башҡортостан" сауҙа үҙәге һәм СССР-ҙың 50 йыллығы урамы районында йәшәгән балалар йөрөйәсәк, тип планлаштырыла. Ҡала хакимиәтендә, был бер ни тиклем Сипайловолағы балалар баҡсаларын да бушатыр, тип иҫәпләйҙәр.
Бөгөн Өфөнөң балалар баҡсаларына 17 меңгә яҡын сабый сиратта тора.
Реконструкцияланған 248-се мәктәпкәсә йәштәге белем биреү учреждениеһын асыу шишәмбе, 9 июнгә, планлаштырыла.


text:
Йыл башынан Өфөлә 2300 кеше эшкә урынлашҡан
2013 йыл башынан Өфөлә халыҡ мәшғүллеге хеҙмәте ярҙамында 2300-ҙән ашыу кеше эшкә урынлашҡан. Йәнә 500-ҙән ашыу кеше хеҙмәт баҙарында талап ителгән һөнәрҙәр буйынса бушлай уҡытырға ебәрелгән.
«Башинформ» агентлығына, Өфөнөң Халыҡ мәшғүллеге үҙәгенән хәбәр итеүҙәренсә, был ваҡыт эсендә 3100-ҙән ашыу кеше иҫәптән төшкән, яҡынса 4000 өфөлө иҫәпкә торған.
Бөгөнгө көндә Башҡортостан баш ҡалаһының халыҡты эш менән тәьмин итеү хеҙмәтендә 7650-гә яҡын кеше иҫәптә тора, уларҙың 7200-ҙән ашыуы – эшһеҙ. Ҡаланың вакансиялар банкында әлеге ваҡытта 16700 буш эш урыны иҫәпләнә.
Өфөлә рәсми рәүештә теркәлгән эшһеҙлек кимәле 1,28 процент тәшкил итә. Көсөргәнешлек коэффициенты, йәғни эшһеҙҙәр менән вакансиялар нисбәте 0,46-ға тиң. Март башында был күрһәткес баш ҡалала 0,51-гә тиң ине.


text:
Өфөләге балалар тимер юлы өсөн яңы тепловоз ҡайтарылды
Өфөгә Иван Якутов исемендәге парктың балалар тимер юлы өсөн яңы тепловоз ҡайтарылды. Тар колеялы локомотив 10 миллион һумға тиерлек барып баҫты. Ярты быуаттан ашыу хеҙмәт иткән иҫке тепловоз Һамарҙағы тимер юл музейында үҙ урынын аласаҡ.
«Башинформ» агентлығына Өфөләге балалар тимер юлы директоры Ғәббәс Садыҡовтың әйтеүенсә, яңы тепловоз Приозерная станцияһында һаҡлауға ҡуйылған. Уға йәй дауамында балаларҙы йөрөтәсәк биш вагон беркетелгән.
Әле йәш тимер юлсылар яңы, 59-сы, миҙгелде тулы әҙерлектә ҡаршылар өсөн тәжрибәле уҡытыусылар етәкселегендә белем ала.
Хәтерегеҙгә төшөрәйек, Якутов исемендәге парктағы тимер юл Советтар Союзы Геройы Василий Доброрез исемен йөрөтә. Ул 1953 йылда асылған. Уның оҙонлоғо — ике километр самаһы, ә колеяһының киңлеге — 750 миллиметр. Йәйгеһен бында тимер юлсы һөнәрен үҙләштерергә теләгән мәктәп уҡыусылары эшләй. Уларҙың күбеһе артабан Өфө тимер транспорты техникумына йәки тимер юл училищеһына уҡырға инә. Балалар магистралендә эшләү улар өсөн — етди практика.


text:
Республикала теплицала үҫтерелгән йәшелсәләрҙе һатыу буйынса берҙәм логистик үҙәк төҙөлә Фото: Олег Яровиков
Республикала теплицала үҫтерелгән йәшелсәләрҙе һатыу буйынса берҙәм логистик үҙәк төҙөлә
Республикала теплицала үҫтерелгән йәшелсәләрҙе һатыу буйынса берҙәм логистик үҙәк төҙөлә Фото: Олег Яровиков
ӨФӨ, 2015 йыл, 9 декабрь. /«Башинформ» мәғлүмәт агентлығы, Әлим Фәйезов/.
Башҡортостан аграрийҙары сит ил ауыл хужалығы продукцияһын үҙебеҙҙекенә алмаштырыу буйынса эште әүҙемләштерә. Айырыуса теплицала йәшелсә үҫтереүселәрҙең эштәре һәйбәт бара. Атап әйткәндә, Туймазы районында урындағы йәшелсәселәр муниципалитет хакимиәте менән берлектә продукция етештереү һәм һатыуҙың һөҙөмтәлелеген күтәреү буйынса стратегия билдәләгән. Был ябыҡ тупраҡта йәшелсә үҫтереүҙе ғилми-механизацияланған нигеҙгә күсереү, теплицаларҙы йылытыуҙы яңыртыу һәм берҙәм логистик үҙәк аша сауҙа системаһын булдырыу.
Район хакимиәтендә хәбәр итеүҙәренсә, берҙәм логистик үҙәктең функцияларын «Туймазы» крәҫтиән (фермер) хужалыҡтары ассоциацияһы ағзалары ойошторған кооператив үтәйәсәк. Тәжрибә туплағандан һуң үҙәк ассоциацияға ингән 56 хужалыҡтың ғына түгел, бөтә теләүселәрҙең дә йәшелсәләрен һатыуҙы тәьмин итәсәк.
Әлеге ваҡытта Төмәнәк ауыл советы биләмәһендә майҙаны 648 квадрат метрлыҡ йәшелсә һаҡлағысҡа нигеҙ һалынған. Шундай йәшелсә һаҡлағыс Иҫке Туймазы ауылында ла төҙөлгән һәм хәҙер юридик яҡтан рәсмиләштерелә. Объекттар файҙаланыуға тапшырылғас, йәшелсәселәр кәбеҫтә өсөн ябыҡ тупраҡ майҙандарын киңәйтә башлаясаҡ. Киләсәктә кооператив шәхси ярҙамсы хужалыҡтарға, фермерҙарға заявка бирәсәк һәм улар үҙҙәренең продукцияһын йәшелсә һаҡлағыстарға килтерә аласаҡ. Артабан Туймазы логотибы төшөрөлгән продукция республикала ғына түгел, унан ситтә лә һатыласаҡ. Бөгөнгә «Полушка», «Байрам», «Челны-хлеб», «Молния» сауҙа селтәрҙәрен теплица продукцияһы менән тәьмин итеү яйға һалынған. Ошо көндәрҙә ҙур партия Мәскәүгә ебәрелгән, тип билдәләнеләр муниципалитетта.


text:
Өфө спортсылары — шорт-трек буйынса Донъя кубогында еңеүсе
ӨФӨ, 2016 йыл, 8 февраль. /«Башинформ» мәғлүмәт агентлығы, Дмитрий Слезин/.
Германияның Дрезден ҡалаһында шорт-трек буйынса Донъя кубогының V этабы тамамланды. Ир-егеттәр араһында 5000 метрлыҡ эстафетала рәсәйҙәр еңеү яуланы. Команда составына Семен Елистратов, Дмитрий Мигунов, Руслан һәм Тимур Захаровтар инде. Рәсәй командаһы канадаларҙы һәм американдарҙы уҙып китте.
Елистратов менән Мигунов 500 метрҙа көмөш һәм бронза миҙалға лайыҡ булды.


text:
Өфөлә «Йылдың иң яҡшы табибы» республика конкурсы еңеүселәре бүләкләндеФото: Андрей Старостин
Өфөлә «Йылдың иң яҡшы табибы» республика конкурсы еңеүселәре бүләкләнде
Өфөлә «Йылдың иң яҡшы табибы» республика конкурсы еңеүселәре бүләкләндеФото: Андрей Старостин
ӨФӨ, 2015 йыл, 18 июнь. /«Башинформ» мәғлүмәт агентлығы, Эльмира Сабирова/.
Өфөлә «Йылдың иң яҡшы табибы» республика конкурсы еңеүселәре тәбрикләнде. Медицина хеҙмәткәрҙәре көнө алдынан Ғ.Ҡыуатов исемендәге Республика клиник дауаханаһының «Медик» мәҙәниәт һарайында һөнәрҙәре буйынса иң яҡшыларҙы бүләкләү тантанаһы уҙҙы.
Маҡтаулы исемгә бөтә республиканан 85 табип дәғүә итте. Улар 30-ҙан ашыу номинацияла билдәләнде. Кандидаттарҙы һайлап алғанда уларҙың һөнәри һәм шәхси сифаттары, тәжрибәһе, ҡаҙаныштары, коллегаларының һәм пациенттарҙың баһалауы иҫәпкә алынды.
Лауреаттарҙы ҡотлап, Башҡортостандың һаулыҡ һаҡлау министры Әнүәр Бакиров, был наградалар – коллегаларҙың һәм пациенттарҙың һөнәри ҡаҙаныштарға юғары баһаһы, тип билдәләне. Бөгөнгө көндә тармаҡта үҙ эшенең оҫталары эшләй, улар һәр ваҡытта ярҙамға килергә һәм кеше ғүмерҙәрен ҡотҡарырға әҙер, тине ведомство башлығы.
Бүләкләнеүселәр араһында Республика балалар клиник дауаханаһының табип-нефрологы Фәриҙә Саҡаева менән Өфөнөң 8-се ҡала клиник дауаханаһының табип-урологы Фәид Шакиров бар. Улар «Һөнәргә тоғролоҡ өсөн» номинацияһында билдәләнде.
Республика балалар клиник дауаханаһының табиптар бригадаһы: табип-хирург Артем Неудачин, балалар хирургияһы кафедраһы доценты (ассистент) Гүзәл Латипова, врач-хирург (ассистент) Фәрис Миңғолов, табип-анестезиологтар-реаниматологтар Рөстәм Бәҙертдинов һәм Эльвира Мансурова «Кеше ғүмерен ҡотҡарған уникаль операция яһаған өсөн» номинацияһына лайыҡ булды.
Шуны билдәләп үтергә кәрәк: Республика балалар клиник дауаханаһының баш табибы Рөстәм Әхмәтшин «Иң яҡшы медицина ойошмаһы етәксеһе» номинацияһында еңеп сыҡты.
Республика конкурсында еңеүселәрҙең эше Рәсәй Һаулыҡ һаҡлау министрлығы иғлан иткән бөтә Рәсәй конкурсында ҡатнашыу өсөн ебәреләсәк.
Быйыл конкурс комиссияһы «Венера Ҡарамышева иҫтәлегенә медицина темаһына яҙышыусы иң яҡшы журналист» номинацияһын булдырҙы. Унда «Рәсәй гәзите»нең Өфө филиалы хәбәрсеһе Тамара Пересыпкина еңеү яуланы.


text:
«Урал аръяғы-2014» инвестиция форумында Ырымбур һәм Ҡурған өлкәләре менән төбәк-ара хеҙмәттәшлек тураһында килешеү төҙөлдө Фото: БР Президентының матбуғат хеҙмәте
«Урал аръяғы-2014» инвестиция форумында Ырымбур һәм Ҡурған өлкәләре менән төбәк-ара хеҙмәттәшлек тураһында килешеү төҙөлдө
«Урал аръяғы-2014» инвестиция форумында Ырымбур һәм Ҡурған өлкәләре менән төбәк-ара хеҙмәттәшлек тураһында килешеү төҙөлдө Фото: БР Президентының матбуғат хеҙмәте
Сибайҙа барған, «Урал аръяғы-2014» төбәк-ара инвестиция форумында Башҡортостан Хөкүмәте һәм Ырымбур, Ҡурған өлкәләре Хөкүмәттәре араһында сауҙа-иҡтисади, ғилми-техник, социаль, мәҙәни һәм башҡа өлкәләрҙә хеҙмәттәшлек тураһында килешеүгә ҡул ҡуйылды, тип хәбәр иттеләр республика башлығының матбуғат хеҙмәтенән. Документты Рөстәм Хәмитов, Юрий Берг һәм Алексей Кокориндың ҡултамғалары менән нығыттылар.
Журналистарҙың һорауҙарына яуап биреп, Рөстәм Хәмитов, ниндәй ҙә булһа өлкә йәки республика хөкүмәтенең бурысы – кешеләрҙең йәшәү сифатын арттырыу, тип билдәләне. Уға тик иҡтисади үҫеш булғанда ғына ирешеп була. Уның фекере буйынса, бындай килешеүҙәр төҙөү, яңы бәйләнештәр ҡороуға йоғонто яһаусы, бизнесҡа яҡшы сигнал бирә.
— Сөнки йыш ҡына директорҙар корпусы, предприятиелар етәкселәре төбәк етәкселегенән өлгө ала: беҙҙең етәкселәр килешеүгә ҡул ҡуйҙы, өҫтәүенә беҙгә бергәләп эшләргә кәрәк. Бер-беребеҙҙең иҡтисадын өйрәнеү, иҡтисади потенциалды нығытыу башлана. Сик буйындағы территорияларҙы ғына түгел, был процесс территорияларҙың эскә табан инеүе менән оҙатыла. Был бик мөһим. Муниципаль властар, төбәк етәкселәре, предприятиелар директорҙары миҫалы яңы иҡтисади мөнәсәббәттәр булдырыу өсөн позитив булып тора. Беҙ берҙәм иҡтисади территориялар булараҡ эшләй башлайбыҙ. Шул уҡ ваҡытта беҙҙең субъекттар араһында сиктәр шартлы ғына булып ҡала.
Журналистар менән әңгәмәләшеп, Ырымбур өлкәһе башлығы Юрий Берг төбәктәребеҙҙең бер-береһе менән күп йылдар хеҙмәттәшлек итеүен билдәләне.
— Мәҫәлән, Гай районы һәм Орск ҡалаһы Хәйбулла районы, Сибай һәм Баймаҡ менән бер туғандар кеүек, — тине ул.
Алексей Кокорин төбәк-ара һәм муниципаль-ара хеҙмәттәшлектең предприятиелар араһында эшмәкәрлек мәсьәләләрен тәрәнерәк өйрәнергә мөмкинлек биреүен айырып әйтте.
— Былтыр Шадрин ҡалаһы менән бер нисә хеҙмәттәшлек тураһында килешеү төҙөнөк. Ҙур ихтыяж менән файҙаланған, Башҡортостан продукцияһын һатыу өсөн бер нисә сауҙа нөктәһен астыҡ. Беҙ, үҙ яғыбыҙҙан, юл техникаһы, автобустар менән тәьмин итәбеҙ, — тип һөйләне Ҡурған өлкәһе башлығы.
БР Хөкүмәтенең матбуғат хеҙмәтенән хәбәр итеүҙәренсә, сара сиктәрендә бөтәһе өс төбәк-ара һәм һигеҙ муниципаль-ара килешеү, шулай уҡ шәхси компаниялар менән ниәттәр тураһында дүрт протокол төҙөлгән.
Ҡытай Халыҡ Республикаһы менән үҙ-ара эш итеүҙе киңәйтеү сиктәрендә ағасты тәрән эшкәртеү буйынса инвестиция проектын тормошҡа ашырыу тураһында «Синьдунмин» һәм ҡортсолоҡто үҫтереү тураһында Elephant Alliance International Economy and Trade Center Ҡытай компаниялары менән ниәттәр тураһында протоколдар төҙөлдө.
Агросәнәғәт өлкәһендә инвестиция проекттарын «Prokator» Венгрия компанияһы тормошҡа ашырырға планлаштыра, ә «Пенетрон-Рәсәй» компанияһы һыуҙан һаҡлағыс изоляция материалдар заводын төҙөү мөмкинлеген өйрәнә.


text:
«Башнефть» бензинға хаҡты кәметте
ӨФӨ, 2014 йыл, 24 декабрь. /«Башинформ» мәғлүмәт агентлығы, Эльвира Латипова/.
«Башнефть» акционерҙар нефть компанияһы» асыҡ акционерҙар йәмғиәте бензинды ваҡлап һатыу хаҡтарын кәметте. Компаниянан хәбәр итеүҙәренсә, 24 декабрҙән «Башнефть» автозаправкаларында был яғыулыҡ төрөнөң литры 20 тингә арзанайҙы.
Шулай итеп, Премиум Евро-95 маркалы бензиндың бер литры 34,8 һум, Регуляр Евро-92 — 31,2 һум, Atum-92 — 31,7 һум, Нормаль-80 — 30,4 һум тәшкил итә. Евро (бер литры 34,5 һум) һәм Супер-98 (37,3) яғыулыҡтарының хаҡтары үҙгәрешһеҙ ҡалды.
Был инде декабрҙә «Башнефть» заправкаларында хаҡтарҙы икенсе тапҡыр кәметеү: 11 декабрҙә бензиндың бөтә төрҙәре 10 тингә арзанайҙы.
Ваҡлап һатыу хаҡтарының кәмеүе баҙар конъюктураһының үҙгәреүенә һәм эске баҙарҙа мотор яғыулығына һорауҙың кәмеүенә бәйле, тип аңлаттылар «Башнефть» компанияһында.


text:
Фото:
Баш ҡалала полиция хеҙмәткәрҙәре һәләк булған хеҙмәттәштәренең балаларын Яңы йыл менән ҡотланы
Фото:
Өфөнөң Конгресс-холында полиция хеҙмәткәрҙәре һәләк булған хеҙмәттәштәренең балалары өсөн Яңы йыл байрамы ойошторҙо. Сарала 60-тан ашыу бала ҡатнашты. Ҡыҙҙар һәм малайҙарҙы яҡынлашып килгән байрам менән республиканың эске эштәр министры Михаил Закомалдин ҡотланы һәм, министрлыҡ хеҙмәттәштәренең ғаиләләре хаҡында һәр саҡ хәстәрлек күрәсәк, тип билдәләне. Министр һәм БР буйынса Эске эштәр министрлығы ҡарамағындағы Йәмәғәт советы вәкилдәре балаларға иң изге хыялдарының тормошҡа ашыуын теләне. Әйткәндәй, Башҡортостан буйынса Эске эштәр министрлығынан дүрт бәләкәй делегат кисә Мәскәүҙә үткән Кремль шыршыһында ҡатнашты, тип хәбәр иттеләр ведомствоның матбуғат хеҙмәтенән.


text:
Республикала инвалид баланы уллыҡҡа алған өсөн түләүҙәр 500 мең һумға тиклем арттырыласаҡ
Башҡортостан Хөкүмәте БР Дәүләт Йыйылышы – Ҡоролтай депутаттарына тикшереүгә инвалид баланы уллыҡҡа алған граждандар өсөн бер тапҡыр түләнә торған пособие күләмен 500 мең һумға тиклем арттырыуҙы күҙ уңында тотҡан закон проектын тәҡдим итте. «Башҡортостан Республикаһында баланы (балаларҙы) уллыҡҡа (ҡыҙ итеп) алған граждандарға бер тапҡыр түләнә торған аҡсалата пособие тураһында»ғы БР законының 2-се һәм 4-се статьяларына үҙгәрештәр индереү хаҡында» инициативаһы республика парламентының Социаль сәйәсәт һәм һаулыҡ һаҡлау буйынса комитеты ултырышында ҡаралды. Закон проектын тәҡдим итеп, республиканың мәғариф министры Әлфис Ғаязов, интернат учреждениеларында тәрбиәләнгән балалар һанын кәметеү илдең төп маҡсаттарының береһе булып тора, тип билдәләне.
Ғәмәлдәге республика ҡануниәтенә ярашлы, 2011 йылдың 1 ғинуарынан баланы уллыҡҡа алған граждандар өсөн әсәлек капиталы күләмендә (бөгөнгө көндә ул 408960 һум тәшкил итә) бер тапҡыр түләнә торған аҡсалата пособие ҡаралған.
Бөгөнгө көндә Башҡортостандың балалар йорттарында 145 инвалид бала тәрбиәләнә. Һуңғы бер нисә йыл эсендә уллыҡҡа алынған инвалид балалар һаны унға ла етмәй. Закон проекты һаулыҡ мөмкинлектәре сикләнгән баланы уллыҡҡа алған граждандарға бер тапҡыр түләнә торған пособие күләмен 100 мең һумға арттырыуҙы күҙ уңында тота.
Иҫегеҙгә төшөрәбеҙ, бындай башланғыс менән 8 март байрамы алдынан күп балалы әсәләрҙе «Әсәлек даны» миҙалдары менән наградлау тантанаһында Башҡортостан Президенты Рөстәм Хәмитов сығыш яһағайны. Бөгөн был тәҡдим закондарға нигеҙләнә. Республиканың Дәүләт Йыйылышы депутаттары проектты хупланы. Артабан ул республика парламенты Президиумына йүнәлтеләсәк.


text:
Златоуст ҡалаһында башҡорт халыҡ әкиәттәре байрамы ойошторолдо
ӨФӨ, 2015 йыл, 2 ноябрь. /«Башинформ» мәғлүмәт агентлығы, Арина Рәхимҡолова/.
Ошо көндәрҙә Златоуст ҡалаһында башҡорт халыҡ әкиәттәре байрамы уҙғарылды. «Бергәләп уҡыйбыҙ… Ҡысҡырып уҡыйбыҙ!» проекты сиктәрендә «Берҙәм Рәсәй» партияһының ҡала бүлексәһе башлығы Виктор Рощупкин етәкселегендә уҡыусылар башҡорттарҙың әкиәт донъяһына юлланды.
Башҡортостандың Силәбе өлкәһендәге даими вәкиллегенең матбуғат секретары Михаил Хәбиров һөйләүенсә, 10-сы балалар китапханаһы хеҙмәткәрҙәре уҡыу залын тирмәгә әйләндергән. Милли йыһаздар балаларҙы мажаралы, тылсымлы һәм изгелектең яуызлыҡты еңеүе менән тамамланған әкиәткә сумырға ярҙам итте. Уҡыусылар иғтибарына «Айыу менән бал ҡорттары» әкиәте тәҡдим ителде. Виктор Рощупкин үҙенең яратҡан китаптары, халыҡ әкиәттәрендәге өгөт-нәсихәттәргә ҡолаҡ һалыуҙың — изгелек ҡылыуҙың мөһим булыуы хаҡында һөйләне. Китапханасылар башҡорттарҙың көнкүреш әйберҙәре, кейем-һалымы менән таныштырҙы.
Ҡунаҡтар милли кейемдәр кейеп, халыҡ уйындарын уйнаны. Осрашыу һуңында Рәсәй балалар фондының Силәбе өлкәһендәге бүлексәһе йәш китап уҡыусыларға бүләккә китаптар тапшырҙы.


text:
Республикала сәнәғәт ҡалдыҡтары күләме йыл эсендә 12 процентҡа артҡан
2011 йылда Рәсәй Федерацияһында тирә-яҡ мөхит торошо тураһындағы дәүләт доклады мәғлүмәттәре буйынса, Башҡортостанда сәнәғәт ҡалдыҡтары күләме, 2010 йыл менән сағыштырғанда, 12 процентҡа артҡан. Ил буйынса үҫеш, шулай уҡ 2010 йыл менән сағыштырмаса, 9 процент тәшкил иткән.
Коллегия ултырышында Башҡортостандың тәбиғәттән файҙаланыу һәм экология министры Илдар Һаҙыев хәбәр итеүенсә, Рәсәйҙә ҡалдыҡтарҙы эшкәртеү иҫәбенә ҡалдыҡтар күләме кәмегән төбәктәр бар һәм «беҙгә уларҙан өйрәнергә тура киләсәк».
Башҡортостанда барлыҡҡа килгән ҡалдыҡтарҙың күпселек өлөшө йәғни 95 проценты файҙалы ҡаҙылмалар сығарыу предприятиеларына тура килә.
— Химия һәм нефть химияһы предприятиеларына 2,5 процент тура килә, әммә улар республикала ағыулай торған ҡалдыҡтар күләме буйынса лидер булып тора. Шуға күрә бындай ҡалдыҡтарҙы эшкәртеү технологияларын әҙерләү һәм уларҙың өлөшөн арттырыу беҙҙең төп бурыс булып тора, — тине министр.
Башҡортостан Хөкүмәте 2012 йылда Сәнәғәт ҡалдыҡтары менән идара итеүҙе камиллаштырыу программаһын раҫлағандан һуң, БР Тәбиғәттән файҙаланыу һәм экология министрлығы Башҡортостандың Сәнәғәт министрлығы, Ауыл хужалығы министрлығы һәм Һаулыҡ һаҡлау министрлығы менән берлектә уны тулы күләмдә үтәүгә тотондо.


text:
Башҡортостандың ике районындағы сәсеүлектәрҙе боҙло ямғыр һуҡҡан
Туймазы һәм Бүздәк районы сәсеүлектәрен көслө ямғыр йыуҙы һәм борсаҡ һуҡты, тип хәбәр иттеләр БР Ауыл хужалығы министрлығының матбуғат хеҙмәтендә. Республиканың ике районында йәмғеһе өс меңгә яҡын гектарҙағы сәсеүлектәр һәләк булған.
Туймазы районында яуымдың интенсивлығы сәғәтенә 30 миллиметрға еткән. Көслө яуындан ҡалғанды диаметры 22 миллиметрҙан да кәм булмаған боҙ һәләк иткән. Район хакимиәтенән хәбәр итеүҙәренсә, «Мәтәүтамаҡ» агрофирмаһы быҫыуҙары айырыуса ҙур зыян күргән. Комиссия 620 гектар майҙандағы сәсеүлектәрҙең һәләк булыуын теркәгән. Былар шәкәр сөгөлдөрө, кукуруз, борсаҡ, ужым арышы. Яҡынса зыян 4 млн һумға баһаланған. Ауыл хужалығы предприятиеһы сәсеүлектәре страховкаланмаған булған, шуға күрә зыянды ҡаплау мөмкинлеге юҡ.
Бүздәк районында борсаҡ яуыуҙан ике хужалыҡтың — «Ҡыҙаш» ауыл хужалығы етештереү кооперативы менән «Бүздәк» яуаплылығы сикләнгән йәмғиәтенең баҫыуҙары зыян күргән. Район хакимиәтенең ауыл хужалығы идаралығы начальнигы әйтеүенсә, сәселгән культураларҙың ике меңдән ашыу гектары һәләк булған. Әлеге ваҡытта районда тергеҙеү эштәре алып барыла, кукуруз, шәкәр сөгөлдөрө, судан үләне яңынан сәселә. Яҡынса иҫәпләүҙәргә ярашлы, тәбиғәт стихияһынан иҡтисади зыян Бүздәк районында яҡынса 25 млн һумды тәшкил итә.


text:
Республикала математиканы тапшырған ваҡытта бер уҡыусы имтихандан ҡыуып сығарылды
ӨФӨ, 2015 йыл, 28 сентябрь. /«Башинформ» мәғлүмәт агентлығы, Эльмира Сабирова/.
Башҡортостанда математиканы тапшырған ваҡытта бер уҡыусы имтихандан ҡыуып сығарылды. Ҡағиҙә боҙоусы телефондан файҙаланырға маташҡан.
Башҡортостандың Мәғариф министрлығы мәғлүмәттәре буйынса, шәмбе, 26 сентябрҙә, 752 кешенең 634-те математика буйынса Берҙәм дәүләт имтиханында ҡатнашты. Имтихан барышында 13 йәмәғәт күҙәтеүсеһе һәм бер федераль инспектор эшләне.
Был көндә республикала дүрт имтихан тапшырыу пункты ойошторолдо. Икәүһе — Өфөлә, Салауатта һәм Әбйәлил районының Асҡар ауылында — берәр. Башҡортостан Мәғариф министрлығының дәүләт йомғаҡлау аттестацияһы һәм белем сифатын баһалау бүлеге етәксеһе Жанна Миникәева әйтеүенсә, видеокүҙәтеү системаһы штат режимында эшләне. Имтихан һөҙөмтәләре 4 октябрҙән һуң билдәле буласаҡ.
Шишәмбе, 29 сентябрҙә, рус теле буйынса Берҙәм дәүләт имтиханы уҙғарыла. Унда 80 кеше ҡатнашыр тип күҙаллана.
Быйыл көҙ Берҙәм дәүләт имтиханын мотлаҡ предметтарҙан «икеле» билдәһе алған һәм аттестатһыҙ ҡалған уҡыусылар, һөҙөмтәләрен яҡшыртыу өсөн рус телен һәм математиканы ҡабаттан тапшырырға теләгән былтырғы сығарылыш класс уҡыусылары бирә.


text:
БРИКС-тың Яңы үҫеш банкы Өфөнән Көнсығыш сығыу юлын төҙөү менән ҡыҙыҡһынаФото: Башҡортостан Хөкүмәтенең матбуғат хеҙмәте
БРИКС-тың Яңы үҫеш банкы Өфөнән Көнсығыш сығыу юлын төҙөү менән ҡыҙыҡһына
БРИКС-тың Яңы үҫеш банкы Өфөнән Көнсығыш сығыу юлын төҙөү менән ҡыҙыҡһынаФото: Башҡортостан Хөкүмәтенең матбуғат хеҙмәте
ӨФӨ, 2016 йыл, 17 июнь. /«Башинформ» мәғлүмәт агентлығы, Артур Басиров/.
БРИКС-тың Яңы үҫеш банкы Өфөнән Көнсығыш сығыу юлын төҙөү менән ҡыҙыҡһына. Ошо хаҡта Башҡортостан Хөкүмәтенең матбуғат хеҙмәте хәбәр итә.
16 июндә Санкт-Петербургта ХХ Петербург халыҡ-ара иҡтисади форумы барышында республика Хөкүмәте Премьер-министры Рөстәм Мәрҙәновтың БРИКС-тың Яңы үҫеш банкы президенты Кундапур Ваман Каматх менән осрашыуы булды. Потенциаль инвесторҙарға республиканың баш ҡалаһынан М-5 «Урал» федераль әһәмиәтендәге автомобиль юлына Көнсығыш сығыу юлын төҙөү буйынса концессия килешеүе проекты тәҡдим ителде. Төбәк Хөкүмәтенең матбуғат хеҙмәте мәғлүмәттәре буйынса, әлеге ваҡытта яңы объектты төҙөүҙең финанс моделе әҙерләнгән, объектты проектлау һәм төҙөү осоро дүрт йыл самаһы тәшкил итәсәк. Объекттың дөйөм оҙонлоғо — яҡынса 16 саҡрым. Иҫәп ағымы — тәүлегенә ун мең автомобиль. Автомобиль юлы түләүле буласаҡ. Төҙөлөштө финанслау һәм файҙаланыу моделе юл өсөн алынған аҡсаны республика ҡаҙнаһына йүнәлтеүҙе күҙ уңында тота.
БРИКС-тың Яңы үҫеш банкы президенты Каматх әфәнде Өфө проектына ҡыҙыҡһыныу белдерҙе һәм яҡын арала ойошма эксперттары уны буласаҡ хужаларҙы кредитлау йәһәтенән ентекле өйрәнәсәк.
Бынан тыш, осрашыуҙа ҡатнашҡан Рәсәйҙең финанс министры урынбаҫары Сергей Сторчак Өфө проектын өҫтәмә федераль финанслау вариантын иғтибарҙан ситтә ҡалдырманы.
«Беҙ быны БРИКС банкы өсөн пилот проекты булараҡ ҡарайбыҙ. Был бик мөһим, сөнки БРИКС банкын ойоштороусылар — федераль дәүләт ҡоролошо булған илдәр», — тип билдәләне Сергей Сторчак.


text:
3 декабрҙә Өфөлә Юристар көнө билдәләнә
Юристар көнөндә, 3 декабрҙә, Башҡортостан социаль технологиялар институтында «Юрист-профессионал 2010» премияһын тапшырыу тантанаһы үтәсәк.
Унда БР Дәүләт Йыйылышы – Ҡоролтай Рәйесе Константин Толкачевтың, Рәсәй Юстиция министрлығының БР буйынса Идарылығы начальнигы Рөстәм Йосоповтың, БР Президенты Хакимиәтенең Эске сәйәсәт буйынса идаралығы начальнигы Урал Хәсәновтың һәм башҡа рәсми кешеләрҙең ҡатнашыуы көтөлә.
Тантана түбәндәге адрес буйынса үтәсәк: Өфө ҡалаһы, Октябрь проспекты, 74/2. 16 сәғәттә башлана.


text:
Иркутск нефть компанияһының ҙур тендерын «ОЗНА» отто
«ОЗНА» компанияһы «Иркутск нефть компанияһы» яуаплылығы сикләнгән йәмғиәтенең ҙур тендерында еңде. Конкурс заказы составында өс үҙәктән ҡыуыусы һурҙырғыс менән нефтте тышҡы һурҙырыу станциялары, эске һурҙырыу менән – ике һурҙырғыс, эсәр һыу һәм хужалыҡ өсөн һыу алыусы һурҙырыу станциялары бар.
Ҡорамалдар Ярактинский нефть – газ конденсаты ятҡылығындағы нефтте әҙерләү ҡулайламаһынан алып «Көнсығыш Себер – Тымыҡ океан» торба үткәргесенең 7-се нефть һурҙырыу станцияһына тиклем нефтте транспортлаусы системаға тәғәйенләнгән. Был Иркутск нефть компанияһының 2010 йылдағы төп объекттарының береһе. Көйләү эштәрен «ОЗНА» компанияһының сервис дивизионы белгестәре башҡарасаҡ.
«ОЗНА» Иркутск нефть компанияһы менән тәүгә эшләй. Тендерҙа еңеү «ОЗНА» компанияһына яңы баҙарҙарға сығырға мөмкинлек бирәсәк, тип күҙаллана.


text:
Республика умартасылары Берлин «Йәшел аҙна»һында дүрт контракт төҙөнө
«Башҡортостан умартасылыҡ һәм апитерапия буйынса ғилми-тикшеренеү үҙәге» дәүләт учреждениеһы дүрт немец фирмаһы: «Leon GmbH», «Leis GmbH», «Imkerei Sondermann», «Berjozka Lebensmittelhandel» менән умартасылыҡ продукттары нигеҙендә етештерелгән аҙыҡ-түлек, дауалау-профилактика һәм косметика продукциялары оҙатыуға оҙайлы ваҡытҡа контракттар төҙөү тураһында һөйләшеп килеште.
Шулай уҡ Германияның умартасылыҡ ғилми-тикшеренеү институты менән инә ҡорттарҙы яһалма аталандырыу, бал ҡорттарының ауырыуҙарын диагностикалау һәм дауалау өлкәһендә берлектәге ғилми тикшеренеүҙәр үткәреү тураһында һөйләшеп килешеүгә өлгәшелде.
Башҡортостан умартасыларына тәҡдим ителгән продукцияһының юғары сифаты һәм киң ассортименты өсөн махсус приз тапшырылды.


text:
Фото:
Октябрҙә Өфөлә иң яҡшы автосервис исеменә конкурс башлана
Фото:
1 октябрҙә Өфөлә «Иң яҡшы автосервис – 2010» ҡала конкурсын асыу тантанаһы үтәсәк. Ҡатнашыусыларға һөнәри оҫталыҡтарын һәм хеҙмәт күнекмәләрен күрһәтергә мөмкинлек буласаҡ. Уларҙың эшен компетентлы жюри баһалаясаҡ.
Оҫталар бер нисә номинацияла ярышырға тейеш. Улар араһында «Кузов ремонты», «Шиндарҙы иң яҡшы монтажлаусы», «Автомаляр», «Автойыуыу» һәм башҡалар бар.
Конкурсты Өфө хакимиәте һәм Башҡортостан Республикаһы Автомобиль сервисы һәм транспорт предприятиелары ассоциацияһы ойоштора.
«Башинформ» агентлығына ҡала хакимиәтенең хеҙмәттәрҙе координациялау һәм көйләү бүлеге начальнигы Ольга Завьялованың хәбәр итеүенсә, был көнкүреш хеҙмәтләндереү өлкәһе һуңғы арала йылдам үҫешә. Йыл һайын конкурстың халыҡ араһында абруйы күтәрелә бара.
Еңеүселәрҙе рәсми рәүештә бүләкләү ноябргә билдәләнгән.


text:
Башҡортостан төҙөүселәре федераль наградаларға лайыҡ булды
Башҡортостандың төҙөлөш индустрияһында эшләүсе 70-тән ашыу кеше федераль кимәлдәге наградалар һәм исемдәр алды. Тәбрикләү тантанаһы 10 августа республиканың Төҙөүселәр союзында үтте. Унда БР Хөкүмәтенең беренсе вице-премьеры Рәүф Ноғоманов, БР Төҙөлөш һәм архитектура буйынса дәүләт комитеты рәйесе Хәлит Мәхмүтов һәм БР Төҙөүселәр союзы президенты Рәшит Мәмлиев ҡатнашты.
Рәүф Ноғоманов һүҙҙәренсә, Башҡортостан төҙөүселәренең хеҙмәтен баһалап бөткөһөҙ.
— Беҙҙең йәмғиәтте үҫтереүгә һеҙ ҙур өлөш индерҙегеҙ, — тине ул. – Традицияларығыҙ киләсәктә лә юғалмаһын. Артабан да һөҙөмтәле һәм әүҙем эшләрһегеҙ, тип ышанғы килә. Башҡортостандың төҙөлөш тармағы юғарыға күтәрелһен өсөн, уртаҡ тырышлыҡтар менән барыһын да эшләргә тейешбеҙ.
Рәшит Мәмлиев билдәләүенсә, юғары һөҙөмтәләргә өлгәшеү өсөн, республиканың төҙөлөш комплексына ең һыҙҡанып эшләргә кәрәк.
Алдынғы төҙөүселәр «Рәсәйҙең почетлы төҙөүсеһе» билдәһе, РФ Төбәктәр үҫеше министрлығының почет грамоталары, шулай уҡ башҡа наградалар һәм исемдәр менән наградланды.


text:
Фото:
Рөстәм Хәмитов Латвия Республикаһы делегацияһы менән эш осрашыуы үткәрҙе
Фото:
26 мартта Башҡортостан Президенты Рөстәм Хәмитов Латвия Республикаһының Рәсәй Федерацияһындағы Ғәҙәттән тыш һәм Тулы хоҡуҡлы Илсеһе Эдгарс Скуя етәкселегендәге Латвия Республикаһы делегацияһы менән осрашты, тип хәбәр иттеләр республика башлығының матбуғат хеҙмәтенән.
Осрашыу барышында Латвия һәм Башҡортостан араһында тауарҙар әйләнешен үҫтереү мәсьәләләре һәм хеҙмәттәшлек итеү өсөн перспективалы йүнәлештәр тикшерелде.
Рөстәм Хәмитов Эдгарс Скуяны республиканың 2011 йылдағы төп эш һөҙөмтәләре менән таныштырҙы. Башҡортостан Президенты һүҙҙәренсә, төбәктә еңел сәнәғәт һәм туризм кеүек республика өсөн яңы тармаҡтарҙы үҫтереү буйынса әүҙем эш алып барыла.
— Беҙ ауыл хужалығы позицияларын нығытыу өҫтөндә эшләйбеҙ, — тип билдәләне Рөстәм Хәмитов. – Үткән йыл һөҙөмтәләре буйынса беҙ Рәсәй Федерацияһында ауыл хужалығы продукцияһы етештереүсе биш иң ҙур төбәк иҫәбенә индек һәм бөгөн был йәһәттән тағы ла тырышыбыраҡ эшләйбеҙ. Шуға күрә Башҡортостан яҡшы үҫешә. Ағымдағы йылдың үткән ике айы темптарҙың төшмәүен күрһәтте, сәнәғәт производствоһы үҫешеүен дауам итә.
Башҡортостан Президенты республикала инвесторҙар йәлеп итеү йәһәтенән яңы ҡануниәт булдырыу буйынса ҙур эштәр алып барылыуын билдәләне.
— Беҙгә килеп, заводтар, предприятиелар төҙөгән, яңы эш урындары булдырған инвесторҙар өсөн етди ташламалар тәҡдим итәбеҙ. Бөгөн беҙ Рәсәй Федерацияһының үҫешкән территориялары менән бер рәткә торҙоҡ, һәм артабан да ошо йүнәлештә дауам итәсәкбеҙ. Бынан тыш, инновациялар йәлеп итеү, инновацион продукция етештереү йәһәтенән беҙ Рәсәйҙең10 иң яҡшы төбәге иҫәбенә инәбеҙ. Һәм, әлбиттә, бындай асыҡ, яҡшы эш шарттарын булдырыу беҙҙең өсөн мөһим, — тип һыҙыҡ өҫтөнә алды төбәк башлығы. – Хөкүмәтебеҙҙе асыҡ, ғәҙел, коррупцияға бирелмәгән тип позициялайбыҙ. Был бик мөһим. Бөгөн илдең һәм донъяның төрлө нөктәләренән күп кенә тауар етештереүселәр Башҡортостанға көс һәм ресурстар йүнәлтеү төбәге булараҡ ҡарай.
Башҡортостанда мең ярым тирәһе латыш йәшәй. Республика Президенты һүҙҙәренсә, төбәктә тигеҙ милли сәйәсәт алып барыла.
— Был йәһәттән барыһына ла ҡулыбыҙҙан килгәнсе ярҙам итәбеҙ, һәм артабан да был эште дауам итәсәкбеҙ. Мин үҙем яңыраҡ Башҡортостандың Архангел районында, Максим Горький ауылында булдым. Унда латыш тарихи-мәҙәни үҙәге эшләй. Быйыл Мәҙәниәт йортона ремонт үткәрергә һәм уны сафҡа индерергә һөйләштек. Унда әлеге үҙәк урынлаштырыласаҡ. Был эште 2012 йылда башҡарып сығасаҡбыҙ, — тип белдерҙе Рөстәм Хәмитов.
Эдгарс Скуя иҫәпләүенсә, Латвия менән Башҡортостан араһында яҡшы үҫешкән хеҙмәттәшлек итеү йүнәлештәре бар ҙа инде.
— Латвия Республикаһы Башҡортостанға бында йәшәүсе латыштарға мөнәсәбәте өсөн бик рәхмәтле, — тип билдәләне Илсе. – Улар бында үҙҙәрен яҡшы тоя. Миңә үҙемә өс йыл элек улар менән Лиго байрамын билдәләргә насип булды (латыш халыҡ байрамы, 23 һәм 24 июндә билдәләнә). Һәм барыһының да – башҡорттар, татарҙар, рустар, латыштарҙың – уны бергәләп билдәләүен күрҙем. Архангел районындағы латыш мәктәбе лә Президент һәм республика етәкселеге ярҙамы менән эшләй. Бының өсөн һеҙгә айырым рәхмәт әйтәбеҙ.


text:
Фото:
Эш хаҡы буйынса бурыс 82,7 миллион һумға етте
Фото:
Эш хаҡы буйынса бурыстың артыуын социаль-хеҙмәт мөнәсәбәттәрен көйләү буйынса Республика өс яҡлы комиссия ултырышында тикшерҙеләр.
— Беренсе ярты йыллыҡта бурыс күләменең кәмеүе билдәләнеүгә ҡарамаҫтан, июлдә эш хаҡы буйынса бурыс тағы ла үҫә башланы, — тине комиссия координаторы – БР Хөкүмәте Премьер-министры урынбаҫары Фидус Ямалетдинов. – Ә фактик бурыстар рәсми статистика мәғлүмәттәренән күпкә юғары.
Ултырышта социаль партнерлыҡ яҡтары тарафынан төҙөлгән Республика килешеүе сараларын тормошҡа ашырыу ҡаралды. Атап әйткәндә, билдәләнгән күрһәткестәргә өлгәшелмәгән йүнәлештәр.
Көрсөккә ҡаршы саралар республиканың сәнәғәт һәм технологик ҡеүәтен һаҡлап ҡалырға ярҙам итте, тип билдәләнде. Был сәнәғәт производствоһының үҫешен раҫлай. Беренсе ярты йыллыҡта уның индексы 115,2 процент тәшкил итте.
Ләкин хеҙмәт баҙарында хәл хәүефле булып ҡала. Теркәлгән эшһеҙлек кимәле 1,7 процентҡа тиклем кәмене. Шул уҡ ваҡытта айырым тармаҡтарҙа хәл ҡатмарлы булып ҡала. 12 мең кеше тулы булмаған эш режимында эшләй.
— Хәлде төҙәтеү өсөн яңы эш урындары булдырыу буйынса системалы эш һәм инвестиция проекттарын тормошҡа ашырыу кәрәк, — тине Фидус Ямалетдинов.
Дөйөм эшһеҙлек кимәлен шулай ғына кәметергә мөмкин. Ул 9 процент тәшкил итә һәм Волга буйы федераль округы буйынса уртаса күрһәткестәрҙән юғары.
Фидус Ямалетдинов эш менән тәьмин итеү мәсьәләләренә һәм бигерәк тә эш хаҡы түләүҙә гарантияларға етди иғтибар бирергә саҡырҙы.
— Был йүнәлештәр иң өҫтөнлөклө булып ҡала, — тип һыҙыҡ өҫтөнә алды вице-премьер.


text:
Республикала күп фатирлы йорттарҙы ремонтлауҙа етешһеҙлектәр асыҡланған Фото: Олег Яровиков
Республикала күп фатирлы йорттарҙы ремонтлауҙа етешһеҙлектәр асыҡланған
Республикала күп фатирлы йорттарҙы ремонтлауҙа етешһеҙлектәр асыҡланған Фото: Олег Яровиков
ӨФӨ, 2015 йыл, 22 ғинуар. /«Башинформ» мәғлүмәт агентлығы, Артур Басиров/.
Башҡортостанда 274 күп фатирлы йорттар буйынса капиталь ремонт ойоштороуҙа етешһеҙлектәр асыҡланған. Был республиканың Торлаҡ күҙәтеүе буйынса дәүләт комитеты уҙғарған профилле программаны ғәмәлгә ашырыу барышын тикшереү һөҙөмтәһендә асыҡланған. Ошо хаҡта дәүләт комитеты етәксеһе Илдар Замалетдинов «Башинформ» агентлығының конференциялар залында журналистар менән осрашыуҙа белдерҙе.
Былтыр ведомство ремонтланған 540 йорттоң 447-дә ревизия уҙғарған.
— Ҡайһылыр урында проект-смета документацияһы раҫланмаған йәки кәмселектәр исемлеге юҡ. Подряд ойошмаларын конкурс буйынса һайлап алыу тәртибен боҙоуҙар булған, — тип һөйләне Илдар Замалетдинов.
Дәүләт комитеты етәксеһе был техник күҙәтеү хеҙмәте, Төбәк операторы һәм урындағы үҙидараның эшләп еткермәүенә бәйле тип иҫәпләй.
Бөтә хоҡуҡ боҙоуҙар буйынса бойороҡтар сығарылған.


text:
Официаль сайты: www.bashlib.ru
БДУ китапханаһы – республиканың иң өлкән китапханаларының береһе. Уның тарихы 1909 йылда Өфөлә Уҡытыусылар институтында ойошторолған китапханаға барып тоташа. 1920 йылда Уҡытыусылар институты халыҡ мәғарифы практик институтына күсерелә. Ошо институт базаһында 1929 йылда Башҡорт дәүләт педагогия институты ойошторола. 30-сы йылдарҙа уҡ республиканың юғары уҡыу йорттары араһында фондына 135000 берәмек индергән иң ҙур китапхана булып һанала.
Бөгөн китапханала:
- 7 уҡыу залы,уларҙың араһында Электрон мәғлүмәткә инеү залы
- 7 абонемент
- документтарҙы комплектлау бүлеге
- документтарҙы ғилми һәм техник эшкәртеү бүлеге
- китапхана-ара абонемент
- хеҙмәтләндереү бүлеге
- библиографик- белешмә бүлеге
- китаптарҙы һаҡлау бүлеге
- һирәк һәм ҡулъяҙма китаптар бүлеге
- автоматизация бүлеге
- фәнни – методик бүлек бар.
Китапхана фонды университеттың төрлө йүнәлештәге эшмәкәрлеге буйынса ғилми, уҡыу, художестволы әҙәбиәт менән байытылған. Бөгөнгө көндә Китапхана фонды 1,4 млн том тәшкил итә, Китапхана штатына 95 хеҙмәткәр инә.
1995 йылдан Китапхана үҙенең эшмәкәрлегенә яңы мәғлүмәти технологиялар индерә башлай.
Электрон китапхананы ойоштороу башланғысы булып сайт һанала.
Бөгөн:
- китаптар таратыу, документтарҙы фәнни эшкәртеү, теркәү процесстары автоматизацияланған;
- электрон каталог күләме 592568 яҙма тәшкил итә;
- алыҫлаштырылған режимдағы сервис селтәре камиллаштырыла;
- уҡыусыларға Рәсәй һәм халыҡ- ара мәғлүмәттәр ресурстарын ҡулланыу мөмкинлеге бирелә;
- Электрон уҡыу залы эшмәкәрлеге яйға һалынған- БДУ локаль селтәрендә генә түгел, ә алыҫлаштырылған өйҙәге компьютерҙарҙа ҡуллана алырлыҡ уҡыу һәм фәнни материалдарҙың тулы текстлы электрон китапханаһы.


text:
Рөстәм Хәмитов эш хаҡы буйынса бурыс мәсьәләләре буйынса кәңәшмә үткәрҙе Фото: Андрей Старостин
Рөстәм Хәмитов эш хаҡы буйынса бурыс мәсьәләләре буйынса кәңәшмә үткәрҙе
Рөстәм Хәмитов эш хаҡы буйынса бурыс мәсьәләләре буйынса кәңәшмә үткәрҙе Фото: Андрей Старостин
ӨФӨ, 2015 йыл, 18 июнь. /«Башинформ» мәғлүмәт агентлығы, Илья Спиридонов/.
17 июндә Республика йортонда Башҡортостан Башлығы Рөстәм Хәмитов эш хаҡы буйынса бурыс мәсьәләләре буйынса кәңәшмә үткәрҙе. Унда Башҡортостан Хөкүмәте ағзалары, министрлыҡ һәм ведомство, хоҡуҡ һаҡлау органдары вәкилдәре, муниципалитет башлыҡтары, шулай уҡ хеҙмәт хаҡы буйынса бурыстары булған ойошма етәкселәре ҡатнашты.
– Бөгөнгө ҡатмарлы иҡтисади шарттарҙа был тема бик киҫкен тора. Ҡыҙғанысҡа ҡаршы, иҡтисадтың реаль секторында хеҙмәт хаҡы буйынса бурыстар арта. Республика Хеҙмәт һәм халыҡты социаль яҡлау министрлығы үткәргән айлыҡ мониторинг мәғлүмәттәре буйынса, 1 майға 100 урта һәм бәләкәй эшҡыуарлыҡ ойошмаларында 10 мең самаһы хеҙмәткәрҙәр алдындағы эш хаҡы буйынса бурыс 400 миллион һумға тиерлек еткән, – тип хәбәр итте Рөстәм Хәмитов.
Республика Башлығы һүҙҙәренсә, ауыл хужалығында, ағас әҙерләү, эшкәртеүсе производстволарҙа эш хаҡы тотҡарлана.
Башҡортостандағы Дәүләт хеҙмәт инспекцияһы етәксеһе Татьяна Астрелина 2015 йылдың биш айы йомғаҡтары буйынса граждандарға хеҙмәт хаҡын түләү хоҡуҡтарын үтәү өлкәһендә законлылыҡтың торошо тураһында һөйләне. Бөтә предприятиелар ҙа статистик күҙәтеүгә эләкмәй, тип билдәләне ул. Мәҫәлән, конкурс тәртибе индерелгән 100-ҙән ашыу ойошма был исемлектә тормай. Уларҙа хеҙмәткәрҙәр алдындағы бурыс 250 миллион һумдан ашып китә. Республика Дәүләт хеҙмәт инспекцияһы етәксеһе фекеренсә, хеҙмәт ҡануниәтен боҙоу факттарын асыҡлау өсөн хоҡуҡ һаҡлау органдары менән профилле министрлыҡ һәм ведомстволарҙың көс һалыуы, шулай уҡ ведомтво-ара үҙ-ара килешеп эш итеүҙе көсәйтеү һәм муниципаль властар тарафынан ныҡлы контроль талап ителә.
Кәңәшмә барышында Октябрьский ҡалаһындағы ике предприятиела килеп тыуған хәл тикшерелде. Мәҫәлән, автотранспорт өсөн электр ҡорамалдары етештергән «Автоприбор» сәнәғәт компанияһы» яуаплылығы сикләнгән йәмғиәттең хеҙмәткәрҙәренә 20 миллион һумдан ашыу бурысы бар. Халыҡ өс айҙан артыҡ хеҙмәт хаҡы алмай. Предприятиеның генераль директоры Сергей Знаменщиков был ҡатмарлы финанс шарттарына бәйле тип аңлатты.
«Системнефтегаз» яуаплылығы сикләнгән йәмғиәтендә дүрт ай эсендә барлыҡҡа килгән эш хаҡы буйынса бурыс 13 миллион һумдан ашыу тәшкил итә. Компанияның генераль директоры Евгений Прохоров ошо хәлде блок-модуль ҡорамалдарына заказ биреүселәрҙең түләмәүенә бәйләй.
Республика Башлығы предприятие етәкселәренә тиҙ арала хеҙмәткәрҙәргә эш хаҡын түләргә ҡушты.
Рөстәм Хәмитов сығышының тулы стенограммаһы республика Башлығының рәсми сайтында баҫылған.


text:
Рөстәм Хәмитов һәм Максим Соколов «Өфө» халыҡ-ара аэропортын реконструкциялау барышы менән таныштыФото: Олег Яровиков, Башҡортостан Башлығының матбуғат хеҙмәте
Рөстәм Хәмитов һәм Максим Соколов «Өфө» халыҡ-ара аэропортын реконструкциялау барышы менән танышты
Рөстәм Хәмитов һәм Максим Соколов «Өфө» халыҡ-ара аэропортын реконструкциялау барышы менән таныштыФото: Олег Яровиков, Башҡортостан Башлығының матбуғат хеҙмәте
ӨФӨ, 2016 йыл, 10 октябрь. /«Башинформ» мәғлүмәт агентлығы, Александр Смирнов/.
7 октябрҙә Башҡортостан Башлығы Рөстәм Хәмитов һәм илдең транспорт министры Максим Соколов «Өфө» халыҡ-ара аэропортын реконструкциялау барышы менән танышты.
Аэропорттың генераль директоры Александр Андреев әйтеүенсә, эске авиалинияларҙың яңы терминалын проектлау былтыр башланды. Ул ике этапта ғәмәлдәге аэропорт режимында реконструкциялана. Яңы терминалды 2019 йылда файҙаланыуға тапшырыу күҙаллана. Был сәғәтенә 600-ҙән 1,2 мең кешене үткәреү һәләтен арттырырға, шулай уҡ пассажирҙарҙы хеҙмәтләндереү сифатын яңы кимәлгә күтәрергә мөмкинлек бирәсәк. Эске авиалиниялар терминалын реконструкциялауҙың хаҡы – яҡынса 2 миллиард һум.
Төҙөкләндереү эштәре тамамланғас, эске һәм халыҡ-ара терминал сәғәтенә 2000 пассажирҙы үткәреү һәләтенә эйә булған берҙәм архитектура комплексына берләштерелә.
Әлеге ваҡытта аэродром комплексын реконструкциялауҙың икенсе этабы тамамланған. Уға осоу-ултырыу һыҙатын реконструкциялау, перронды нығытыу, яҡтыртыу ҡорамалдарын яңыртыу инде.
Аэропорт Өфөлә ШОС һәм БРИКС саммиттары тамамланғандан һуң пассажирҙар ташыу күләмен һаҡлап ҡалыуға өлгәште, тип билдәләне Александр Андреев. Волга буйы федераль округында пассажирҙар ташыуҙың яҡынса 30 проценты Өфө аэропортына тура килә. 2016 йылдың туғыҙ айында 2 миллиондан ашыу пассажир хеҙмәтләндерелгән. Етештереү күрһәткестәре буйынса аэропорт илдең ҙур ун аэропорты иҫәбенә инә.
Рөстәм Хәмитов һәм Максим Соколов реконструкцияланған осоу-ултырыу һыҙатын ҡараны. Уны яңыртыу барышында һыҙаттың япмаһы яңыға алмаштырылды. Аэропорт Boeing 747, Boeing 777, «Руслан», Airbus A330 кеүек һауа судноларын ҡабул итә ала.


text:
Башҡортостан Президенты талабы буйынса «Өфө — Аэропорт» юлында ремонт эштәре туҡтатылды
Башҡортостан Президенты Рөстәм Хәмитов үҙенең бойороғо менән «Өфө-Аэропорт» трассаһындағы ремонт эштәрен туҡтатып торҙо. Быға үткәрелгән экспертиза һөҙөмтәләре сәбәпсе — тикшереү барышында сифатһыҙ юл япмаһы һалыныуы асыҡланды. Асфальт ныҡлығы норманан 25-30 процентҡа түбәнерәк булып сыҡты.
— Был йыл ярым – ике йылдан һуң унда тағы тәгәрмәс эҙҙәре барлыҡҡа киләсәк, һәм «Өфө-Аэропорт» юлындағы асфальтты яңыртыуға тағы 400 миллион һум эҙләргә кәрәк буласаҡ, тигәнде аңлата, — тине республика башлығы. — Ике йыл һайын бындай участкаларға асфальт һалыуға 400-шәр миллион һум йүнәлтергә беҙ бай түгел. Ундағы юлдар ун, иң яҡшыһы 15 йыл ятырға тейеш, мөмкин булһа, әлбиттә.
Президент асфальт һалыу технологияһын тиҙ арала ГОСТ-ҡа ярашлы хәлгә килтерергә ҡушты. Белгестәр әйтеүенсә, битумға юл япмаһына ныҡлыҡ биреүсе өҫтәмәләр һалып бөтөрөлмәгән. Хәҙер подрядсы иҫәбенә бығаса һалынған асфальт урынына яңынан ныҡлыһын һалырға, шулай уҡ подрядсылар менән эштәрҙе ҡаты контролдә тоторға кәрәк. Юл төҙөүселәрҙе даими контролдә тотоу өсөн Башҡортостан Президенты Өфөлә даими рәүештә эшләйәсәк төҙөлөш һәм юл эштәренең сифатын контролдә тотоусы махсус лаборатория асырға ҡушты.
БР Транспорт һәм юл хужалығы буйынса дәүләт комитеты рәйесе Ильяс Мөниров хәбәр итеүенсә, юл япмаһының аҫҡы һәм өҫкө ҡатламы ГОСТ талаптарына яуап бирмәгән. Түбәнге ҡатлам буйынса асфальт-бетон ҡушылмаһы әле ГОСТ-ҡа еткерелгән, әлеге ваҡытта фрезерлау һәм аҫҡы ҡатламын һалыу эштәре алып барыла.
— Өҫкө ҡатламын ҡырсынташ, мастика һәм бетон ҡушылған асфальттан һалырға ҡарар ителде. Бөгөн аҫҡы ҡатламын һалыу эштәре бара. Юл республика халҡы өсөн оҙаҡ ваҡыт хеҙмәт итһен өсөн, эштәр сифатын бынан һуң да тикшереп торасаҡбыҙ, — тине Ильяс Мөниров.


text:
Нөктәле өтөр — тыныш билдәһе.
- теркәүесһеҙ теҙмә ҡушма һөйләмдәге ябай һөйләмдәр араһында
- ҡатнаш ҡушма һөйләмдәге эйәртеүле ҡушма һөйләмдәр араһында.
- теркәүесһеҙ тиң киҫәкле ябай тарҡау һөйләмдәрҙә. Мәҫәлән:
- тиң хәл әйтемле ябай тарҡау һөйләмдәрҙә. Мәҫәлән:
- теҙмә ҡушма һөйләмдәрҙә. Мәҫәлән:
Берәүҙәр туй үткәрә, икенселәре тыуған көндәрен билдәләй; өсөнсөләр, һаҡалдарын һыйпап, һанаулы ҡалған йылдарҙың ҡәҙерле минуттарын кисерә. (Р. Низамов.);
Теҙмә ҡушма һөйләмдәрҙә нөктәле өтөр ҡуйылһын өсөн, өтөр менән айырылған тиң киҫәктәр, йә айырымланған эйәрсән киҫәктәр йәки хәл әйтемдәре бирелеү талап ителә.
- күп эйәрсәнле ҡушма һөйләмдәрҙә. Мәҫәлән:
Күк йөҙөндә аҙ ғына ла болот әҫәре юҡ ваҡытта, бөтә дала үҙенең күкрәгенә ал, ҡыҙыл, зәңгәр сәскәләр ҡаҙап байрам иткәндә; һауала, ағас башында, ҡурай өҫтәрендә, талдарҙың ботаҡтарында һандуғастар, ялан турғайҙары уҙышып-уҙышып һайрағанда, байып барған ҡояшҡа ҡарап һоҡланаһың, уны яратаһың. (Б. Ишемғолов.);
- ҡатнаш ҡушма һөйләмдәрҙә. Мәҫәлән:


text:
"Нефть һәм сәләмәтлек" Өфөлә
Бөгөн Өфөлә үткән "Нефть һәм сәләмәтлек" Бөтә Рәсәй ғилми-ғәмәли конференцияһында нефть комплексында һаулыҡ менән бәйле булған бөтә нәмә ҡарала. Ул Рәсәй Нефть һәм газ сәнәғәтселәре конгресы сиктәрендә "Ғ" секцияһы тибында үтә. Был сараның мөһимлеге тураһында ойоштороу комитеты составы уҡ һөйләй, уға Ҡулланыусыларҙың хоҡуҡтарын яҡлау һәм кешенең именлеге өлкәһендә күҙәтеү буйынса федераль хеҙмәт етәксеһе, Рәсәйҙең баш дәүләт санитар врачы Геннадий Онищенко етәкселек итә.
Конференция Өфө хеҙмәт медицинаһы һәм кеше экологияһы ғилми-тикшеренеү институты базаһында үтә. Унда ҡатнашыусылар дөйөм, шулай уҡ тар махсуслашыу мәсьәләләрен тикшерә. Мәҫәлән, һүҙ илдә хеҙмәт шарттары һәм профессиональ ауырыуҙар, зарарлы производство хеҙмәткәрҙәренә ентекле медосмотр үткәреүҙең роле, профессиональ хәүефтәрҙе баһалау проблемалары хаҡында бара.
Халыҡ-ара хеҙмәт ойошмаһы һәм Бөтә донъя һаулыҡ һаҡлау ойошмаһы тарафынан ҡабул ителгән билдәләмәгә ярашлы, хеҙмәт медицинаһы эшселәрҙең юғары дәрәжәлә физик, рухи һәм социаль именлеген нығытырға һәм һаҡларға бурыслы. Шуға күрә нефть сәнәғәте предприятиеларында был системаны ойошторғанда тармаҡтың ҡайһы бер үҙенсәлектәрен иҫәпкә алырға кәрәк. Ул производство майҙансыҡтары төрҙәренең төрлөлөгө — вахта ҡасабаларынан алып завод-гиганттарға тиклем, ауыр климат шарттарында эшләү, тораҡ пункттарынан һәм дауалау-профилактика учреждениеларынан алыҫ булыу һәм башҡа факторҙар менән айырылып тора.
Хәҙер конференция секция ултырыштары режимына күсте. Уларҙың йүнәлештәре хаҡында атамалары уҡ күрһәтә: "Хеҙмәт медицинаһы", "Гигиена, экология һәм сәнәғәт токсикологияһы".


text:
Ирәмәл тәбиғәтен 10 инспектор һаҡлаясаҡ
Кисә Башҡортостан Хөкүмәтендә әле ойошторолған «Ирәмәл» тәбиғәт паркы» Дәүләт учреждениеһын финанс яҡтан тәьмин итеү мәсьәләһе ҡаралды. Республиканың Тәбиғәттән файҙаланыу һәм экология министрлығы айырым һаҡланған тәбиғәт биләмәһенең тәү сираттағы ихтыяждарына смета сығымдары проектын тәҡдим итте.
Яҡынса иҫәпләүҙәр буйынса дәүләт учреждениеһы штатында 10 инспектор буласаҡ. 49,338 мең гектар майҙанды биләгән тәбиғәт паркы территорияһында патруллек итеү өсөн улар автотранспорт, ҡаргиҙәрҙәр һәм аттар менән тәьмин ителәсәк. Штат расписаниеһы һәм капиталь төҙөлөш объекттары буйынса һуңғы финанс иҫәп-хисаптары яҡын араларҙа уҡ яһаласаҡ һәм бюджет тураһындағы законда иҫәпкә алынасаҡ.
— «Ирәмәл» Тәбиғәт паркын ойоштороу буйынса бөтә финанс сығымдары һәм йөкләмәләре менән норматив документ бер ай эсендә әҙерләнәсәк, — тине БР Хөкүмәте Премьер-министры урынбаҫары, финанс министры Айрат Ғәскәров.
Уның фекеренсә, тәбиғәт паркын төҙөү менән бер үк ваҡытта территорияһында Ирәмәл тауы урынлашҡан Учалы һәм Белорет райондары муниципалитеттарына автотранспорт, туристик, ҡунаҡхана хеҙмәтләндереүҙәре күрһәтәсәк бәләкәй предприятиелар селтәрен үҫтереү хаҡында уйланырға кәрәк ине.
— Был төбәктә яңы эш урындары булдырырға, сервис кимәлен яҡшыртырға булышлыҡ итәсәк, үҙ сиратында ул урындағы тәбиғәтте өҫтәмә һаҡлау ҙа булып торасаҡ, — тип иҫәпләй вице-премьер.
Белешмә өсөн. Ирәмәл тауында һунар-промысла йәнлектәренең бөтә төрҙәре тиерлек йәшәй, осар тейен, марал, аҡ һәм һоро ағуна, үлән тәлмәрйене, бәрҙе, махаон, адмирал кеүек бик һирәк ҡалған һәм юғалыу ҡурҡынысы аҫтында торған 40-ҡа яҡын төр осрай.


text:
Фото:
Баш ҡалала Юрий Шевчукка 55 йәш тулыуға арналған фотокүргәҙмә асылды
Фото:
«Июнь» сауҙа үҙәге фойеһында Юрий Шевчуктың юбилейына арналған фотокүргәҙмә асылды. Бөгөн билдәле яҡташыбыҙға, «ДДТ» төркөмө лидерына 55 йәш тула.
54 фотоһүрәттә — Юрий Юлиан улының тормош юлынан күренештәр: ижадын хөрмәт итеүселәр, журналистар менән осрашыуҙар, концерттар. Фотоһүрәттәрҙә улы Петр, әсәһе Фәниә, апайы Наталья ла бар. Шулай уҡ күргәҙмә эштәрендә төркөмдөң тәүге һәм әлеге составын күрергә була. Барлыҡ фотоһүрәттәр «Комсомольская правда» гәзите архивынан алынған, авторҙары — Мила Киян, Марат Мөлөков, Фәнил Хәкимов, Евгений Вайднер һәм Александра Витковская.
Экспозиция «Июнь» сауҙа үҙәгендә — 18 майға тиклем, «Мир» сауҙа һәм күңел асыу үҙәгендә 19-29 майҙа эшләйәсәк. Инеү бушлай.


text:
Торлаҡты ҡуртымға алыу хаҡы йыл башынан алып 6 процентҡа артҡан
Өфөлә торлаҡты ҡуртымға алыу буйынса уртаса хаҡ өс айҙа 6 процентҡа артып, март аҙағында бөтә төрҙәге фатирҙар буйынса айына 14600 һумға еткән. Йыл башынан алып бер бүлмәле фатирҙарҙы ҡуртымға алыу хаҡы – 6,5 процентҡа, өс бүлмәлеләр буйынса – 5 процентҡа, ике бүлмәлеләр буйынса 3,2 процентҡа ҡайбатланған. Элиталы торлаҡты ҡуртымға алыу өсөн кәм тигәндә 33 мең һум түләргә кәрәк.
Ҡуртым ставкаһы буйынса әүәлгесә ҡала үҙәге лидер булып ҡала. Икенсе урын — Йәшел сауҡалыҡ һәм Октябрь проспектында. Баш ҡала үҙәгендәге фатирҙы уртаса алғанда айына 19300 һумға ҡуртымға алырға мөмкин. Иң арзан фатир – Черниковкала, айлыҡ түләүҙәр бында 13300 һумға төшәсәк.
Күсемһеҙ милек агентлыҡтарының береһенең мәғлүмәттәренә ярашлы, фатирҙарға һорау ҙур, шулай ҙа был миҙгелдә һорауҙың бер аҙ кәмеүе күҙәтелә. Күсемһеҙ милек баҙары белгестәре бөтә сегменттарҙа ла тиерлек тәҡдимдәрҙең аҙ булыуын билдәләй.


text:
16 декабрҙә енәйәт эштәрен тәфтишләүгә бәйле мәсьәләләр буйынса граждандар ҡабул ителәсәк
16 декабрҙә РФ Президентының Башҡортостан Республикаһындағы йәмәғәт ҡабул итеү бүлмәһендә енәйәт эштәрен тәфтишләү мәсьәләләре буйынса граждандар ҡабул итеү ойошторола.
Мөрәжәғәт итеүселәрҙе Рәсәй Тәфтиш комитетының Башҡортостан буйынса Тәфтиш идаралығы етәксеһе урынбаҫары Алексей Алчинов ҡабул итәсәк.
Башлана — сәғәт 10-да.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Рөстәм Хәмитов «Торос» хоккей клубы уйынсылары һәм тренерҙары менән осраштыФото: Андрей Старостин
Рөстәм Хәмитов «Торос» хоккей клубы уйынсылары һәм тренерҙары менән осрашты
Рөстәм Хәмитов «Торос» хоккей клубы уйынсылары һәм тренерҙары менән осраштыФото: Андрей Старостин
ӨФӨ, 2015 йыл, 28 апрель. /«Башинформ» мәғлүмәт агентлығы, Илья Спиридонов/.
27 апрелдә Республика йортонда Башҡортостан Башлығы Рөстәм Хәмитов «Торос» хоккей клубы уйынсылары һәм тренерҙар штабы менән осрашты. Улар уҙған аҙнала һуңғы дүрт йылда өсөнсө тапҡыр Юғары хоккей лигаһының төп бүләгенә – Братина кубогына лайыҡ булды.
– Уйынды ҡараным, был көндө Нефтекама ҡалаһына бара алмауыма бик үкендем. Әлбиттә, һеҙ бик яҡшы уйнанығыҙ. Мин яҡындарым менән бергәләп шатландым. Һеҙгә ҙур рәхмәт, – тине Рөстәм Хәмитов.
Осрашыуҙа хоккей миҙгеленең йомғаҡтары, шулай уҡ «Торос» хоккей клубының үҫеш перспективалары һәм алдағы осорға пландар тикшерелде. Клуб етәкселеге һәм уйынсылар республика Башлығына «Торос» клубына һәм республика хоккейына күрһәткән ярҙамы өсөн рәхмәт әйтте. Рөстәм Хәмитов, «Торос» хоккейсыларҙың яңы быуынын әүҙемерәк тәрбиәләһен, тигән теләк белдерҙе.
– Нефтекамала хоккейҙы үҫтерергә кәрәк. Спорт мәктәбе эшләргә тейеш. Бер аҙҙан хоккей интернаты тураһында ла уйларға мөмкин. Беҙ Нефтекаманың спорт ҡалаһына әүерелеүен теләйбеҙ, – тип билдәләне төбәк етәксеһе.
1988 йылда Нефтекамала «Торпедо» исеме аҫтында «Торос» хоккей клубы ойошторола. «Торос» хоккей клубына юғары һәм беренсе лигала уйнаусы «Торос» һәм «Батыр» командалары, шулай уҡ балалар-үҫмерҙәр спорт мәктәбе инә. Быйыл «Торос» Ижевскиҙың «Ижсталь» командаһын 4:2 иҫәбе менән еңеп, Юғары хоккей лигаһы тарихында беренселәрҙән булып өс тапҡыр Братина кубогына лайыҡ булды.


text:
Башҡортостан — төбәк ҡаҙнаһы профициты буйынса илдең ун төбәге исемлегендә Фото: Башҡортостан Финанс министрлығы
Башҡортостан — төбәк ҡаҙнаһы профициты буйынса илдең ун төбәге исемлегендә
Башҡортостан — төбәк ҡаҙнаһы профициты буйынса илдең ун төбәге исемлегендә Фото: Башҡортостан Финанс министрлығы
ӨФӨ, 2016 йыл, 19 октябрь. /«Башинформ» мәғлүмәт агентлығы, Галина Бахшиева/.
Төбәк бюджеты профициты күләме буйынса Башҡортостан Рәсәйҙең 30 төбәге исемлегендә һигеҙенсе урында килә. Ошо хаҡта «Милли рейтинг агентлығы» яуаплылығы сикләнгән йәмғиәтенең аналитика департаментының матбуғат хеҙмәтендә хәбәр иттеләр.
Ағымдағы йылдың сентябрь айына Башҡортостандың дәүләт бурысы 25,76 миллиард һум тәшкил итә. Йыл башынан уның күләме 4,8 процентҡа артҡан. Өҫтәүенә республика ҡаҙнаһы профицитлы. Был төбәктең кредитты ваҡытында түләй, дәүләт гарантиялары буйынса бурыстарҙы һәм бюджетта раҫланған социаль йөкләмәләрҙе үтәй алыу һәләтен аңлата. Сентябрь башында бюджет профициты 8,86 миллиард һум тәшкил иткән.
Төбәктең дәүләт бурысы структураһында 14,75 проценты — коммерция (банк) кредиттары, 38,2 проценты — бюджет кредиттары; 45,8 проценты — ҡиммәтле ҡағыҙҙар; 1,25 проценты — дәүләт гарантиялары.


text:
Бөрйән районында атайҙар конференцияһы үтте
Бөрйән районының Иҫке Собханғол ауылындағы Мәҙәниәт һарайында атайҙар конференцияһы үтте, ул Иҫке Собханғол урта мәктәбенең уҡытыусылар һәм уҡыусылар коллективы менән ойошторолдо. Атайҙар абруйын арттырыу, уларға ҡарата ихтирам тойғоһон тәрбиәләү, ата-әсәләрҙә үҙҙәренең ғаиләһе һәм йәмғиәт алдында яуаплылыҡ тойғоһон нығытыу сараның төп маҡсаты булып торҙо.
Конференция программаһына уҡыусылар тарафынан әҙерләнгән концерт, уҡытыусылар, педагог-психологтар һәм мәктәп директоры Гәрәй Йомағолов докладтары индерелде. «Осҡон» һәм «Ялҡын» балалар ансамблдәре әҙерләгән йырҙар һәм бейеүҙәр һәр кемдең күңеленә хуш килде, тип хәбәр иттеләр Бөрйән районы хакимиәтенең мәғлүмәт-аналитика бүлегенән.
Мәктәптең педагог-психологы Гөлсинә Маликова, инженер Факил Кинйәбаев, уҡытыусы Айрат Сәлиховтың «Ул тәрбиәләүҙә атай роле», «Ҡыҙ тәрбиәләүҙә әсәй роле», «Мәктәптә һәм ғаиләлә патриотик һәм физик тәрбиә биреүҙең әһәмиәте» темаларына сығыштары бик фәһемле һәм йөкмәткеле булды.


text:
Һалымсылар Яңы йылды бурысһыҙ ҡаршыларға саҡыра
Һалымсылар Яңы йылды бурысһыҙ ҡаршыларға саҡыра һәм бурыстарҙы асыҡлау ысулдарын хәтергә төшөрә.
— Һалым хеҙмәте бөгөн граждандарға бурыстары булыу-булмауын еңел һәм тиҙ арала асыҡлау мөмкинлеге биргән хеҙмәттәр тәҡдим итә, — тинеләр Федераль һалым хеҙмәтенең БР буйынса идаралығында. — Транспорт һәм ергә һалым, шулай уҡ физик шәхестәрҙең мөлкәтенә һалым буйынса күпме бурыс барлығын беҙҙең Идаралыҡ сайтындағы «Бурысыңды бел» һәм «Физик шәхестәр өсөн шәхси һалым түләүсе кабинеты» кеүек электрон сервистар ярҙамында белергә мөмкин. Бурысты асыҡлар өсөн тағы бер ябай ысул – 89373331233 номерына һалым түләүсенең идентификацион номеры (ИНН) менән кеҫә телефонынан бушлай СМС-хәбәр ебәреү. Ниһайәт, йәшәү урыны буйынса һалым инспекцияһына шәхсән үҙегеҙгә мөрәжәғәт итергә була.
Әгәр һалым буйынса бурыстар бар икән, сайттан кәрәкле реквизиттар менән түләү документын принтерҙан сығарып, бурыс өсөн теләһә ҡайһы банк аша түләргә мөмкин. Шулай уҡ интернет-банкинг менән файҙаланып, бурысты ҡулаҡсаһыҙ ҙа ҡаплап була.


text:
Башҡортостанда сәнәғәт производствоһы 2012 йылда 5,7 процентҡа артҡан
Башҡортостанда сәнәғәт производствоһы индексы 2012 йыл йомғаҡтары буйынса 105,7 процент тәшкил иткән. Бындай мәғлүмәт менән Федераль дәүләт статистика хеҙмәтенең Башҡортостан Республикаһы буйынса Территориаль органы (Башҡортостанстат) таныштыра.
Статистика мәғлүмәттәренә ярашлы, һуңғы биш йыл дауамында республикала сәнәғәт производствоһы индексы, дөйөм Рәсәй күрһәткестәре менән сағыштырмаса, тотороҡло үҫешә. Рәсәйҙә сәнәғәт производствоһы индексы 2012 йылда 102,6 процент тәшкил иткән.


text:
Өфөлә бушлай бүләктәр йәрминкәһе – «Дармарка» уҙасаҡ
Шәмбе, 5 октябрҙә, Өфөлә сираттағы бушлай бүләктәр йәрминкәһе «Дармарка» уҙасаҡ, ойоштороусыһы – «ЭКА» ижтимағи «йәшел» хәрәкәте.
Иҫегеҙгә төшөрәбеҙ, «Дармарка»ның, йәки икенселәй аҡсаһыҙ Йәрминкәнең, ҡағиҙәһе ябай. Унда ҡатнашыусылар яҡшы һәм ҡыҙыҡлы әйберҙәр килтерә, ә алмашына китап, кейем, әйберҙәр, кәрәкле мәғлүмәттәр кеүек үҙҙәренә оҡшаған нәмәне һайлап алалар.
Бындай алмашыу әйберҙәргә яңы ғүмер бүләк итеп кенә ҡалмай, ә аҡса, етештереүгә көс һәм сара сарыф итеү кеүек сығымдарҙы кәметергә мөмкинселек бирә.
— Беҙҙең «Дармарка»лар һәр саҡ ыңғай һәм изгелекле. Рәсмиләштерелмәгән шарттарҙа төрлө-төрлө мәсьәләләр буйынса фекер алышабыҙ, яңы таныштар, яңы дуҫтар барлыҡҡа килә, шулай уҡ яңы ҡыҙыҡһыныуҙар, әйберҙәр һәм мәғлүмәттәр. Былар барыһы ла бушлай, — тип билдәләне Өфөләге аҡсаһыҙ йәрминкәнең координаторы Сергей Ширко.
Йола буйынса, «Дармарка» сиктәрендә бер нисә мастер-класс уҙасаҡ, унда төрлө ижади оҫталыҡҡа өйрәнеп буласаҡ. Улар араһында: карвинг, биҙәү йәки өҫтәлде сервировкалау, энә менән бәйләм бәйләү, традицион ҡытай һәм япон прическаларында ҡуланылған кандзаси-сәскә биҙәүестәрен эшләү кеүек мастер-класстар.
«Дармарка» Үҫмерҙәр китапханаһы бинаһында (Октябрь проспекты, 62/2) сәғәт 12-нән 15 сәғәткә тиклем уҙасаҡ.


text:
Ике йөҙ һәм ике меңлек яңы купюраларҙа Башҡортостандан тәҡдим ителгән символикалар сағылдырылырмы?
Ике йөҙ һәм ике меңлек яңы купюраларҙа Башҡортостандан тәҡдим ителгән символикалар сағылдырылырмы?
Республиканан милли валютала урын алыу өсөн Салауат Юлаев һәйкәле, Дуҫлыҡ монументы һәм Ләлә-Тюльпан мәсете тәҡдим ителгәйне. Беренсе этап һөҙөмтәләре менән Салауат Юлаев һәйкәле артабан көрәште дауам итә. Икенсе этап тамамланыуға бара. “Йәмәғәт фекере”фонды вәкиле Елена Загафуранова баш ҡала халҡы араһында анкета яуаптарын туплай. 200 һәм 2000 купюраларға символиканы билдәләүҙәӨфөнән тыш беҙҙең төбәктең тағы ла өс ҡалаһы һәм бер нисә ауыл биләмәһе халҡы ҡатнаша. Тауыш биреү билдәле бер методикаға ярашлы башҡарыла. Елена Загафуранова Өфө халҡына һайлау өсөн 20 ҡаланың иҫтәлекле урындарынтәҡдим итә. Күптәр һайлағанда илһөйәрлек тойғоһона таяна. Ҡайһы берәүҙәр архитектура ҡоролмаларын яратыуы менән үҙ тауышын нигеҙләй. Респонденттар осраҡлы рәүештә билдәләнә. Төп шарт – улар бәлиғ булырға тейеш.5 сентябргә тиклем тауыш биреүҙең икенсе этабы дауам итә. Унда 49 ҡаланың 76 символикаһы ҡатнаша. Артабан өсөнсө этапҡа тик 10 ҡала ғына үткәреләсәк һәм теүәл бер ай эсендә ике еңеүсе ҡала билдәләнә. Өсөнсө этапта тауыш биреү интернет селтәрендә Твоя-Россия.рф сайтында онлайн ойошторола, шулай уҡ федераль матбуғат биттәрендә баҫылған анкеталарҙы тултырып почта аша унда күрһәтелгән адресҡа ебәрергә мөмкин. Башҡортостандың Милли банкына килеп тә еңеүсене билдәләүгә һәр кем үҙөлөшөн индерә ала. Ошо уңайҙан тарихында тәүге тапҡыр республиканың Милли банк ишектәре бөтә халыҡ өсөн асыласаҡ.Яңы купюралар 2017 йылда әйләнешкә инергә тейеш. Уларҙаҡайһы ҡалаларҙың символикаһы урын алыр –еңеүсе7 октябрь көнө беҙҙең каналда тура эфирҙа иғлан ителә.


text:
Испания
Координаталар: 39°55′36″ с. ш. 1°48′06″ з. д. / 39.92667° с. ш. 1.80167° з. д. (G) (O)
Испа́ния (исп. España), рәсми исеме — Испа́ния Короллеге (исп. һәм галис. Reino de España, кат. Regne d'Espanya, баск. Espainiako Erresuma, окс. Reialme d'Espanha, Ҡалып:Lang-ast) — Европаның көньяҡ-көнбайышындағы дәүләт, баш ҡалаһы Мадрид. Испания Пиреней ярымутрауының ҙур өлөшөн биләй.
Ҡайһы бер юрауҙар буйынса, «Испания» һүҙе финикия телендәге «и-шпаним» һүҙенән алынған һәм «ҡуянлы яр» тигән мәғәнәне бирә.
Майҙаны 504 645 км, ҙурлығы буйынса Европала, Рәсәй, Украина, Франциянан һуң дүртенсе урында. Испанияның диңгеҙ кимәленән уртаса бейеклеге 650 м. Европалағы иң таулы илдәрҙең береһе.
Сиктәш илдәр:
- Пиреней ярымутрауының көнбайышынан Португалия;
- Пиреней ярымутрауының көньяғына Британия биләмәһе Гибралтар;
- Төньяҡ Африкалағы Марокко (ярыманклавы Сеута һәм Мелилья);
- Франция һәм Андорра төньяҡтан.
Испанияның административ бүленеше буйынса — илдең составына 17 автономиялы берләшмә һәм 2 автономиялы ҡала инә.
Тарих[үҙгәртергә | вики-тексты үҙгәртергә]
Испанияның тарихын бер нисә дәүергә бүлергә була:
- Рим империяһына тиклем. Ул заман б.э.т. 3-2 мең йыллығында булған Тартесс цивилизацияһы менән бәйле. Тартесс дәүләтенән Финикияға металл килтерелгән. Шул уҡ ваҡытта финикиялылар Пиреней ярымутрауында колониялар төҙөп өлгөргән. Шахталарҙың ресурстары бөткәс, Тартесс цивилизацияһы ла бөлгөнлөккә төшә. Шул уҡ ваҡытта Испанияның көнсығышында иберия ырыуҙары күсеп ултыра башлай. Уларҙың телдәре һәм мәҙәниәте тартесстарға туған булмаһа ла, тартесстар уйлап сығарған имләне ҡулланғандар. Б.э.т. 1 мең йыллыҡта хәҙерге Испания территорияһына кельттар үтеп инә башлаған. Ибериялылар һәм кельттар аралашыуынан яңы кельтиберия культураһы барлыҡҡа килә. Шул осор кельтиберия мәҙәниәте хәҙерге ғалимдарға күп һорауҙар ҡалдырған. Финикияның Испания илдәренә баш булыуы б.э.т 210 йылына тиклем даам иткән.
- Рим империяһы заманы. Б.э.т. 210 йылында Рим ғәскәрҙәре Пиренея ярымутрауын яуланын башлай. Оҙаҡ быуаттар барған Перенеяны яулап алыу һуғышын Рим дәүләте беҙҙең эраның 19-сы йылында ғына тамамлай. Яулап алынған Пиренея халыҡтары рим ассимиляцияһына эләгәлә юҡҡа сыға. Римдың Испания провинцияһы империяның Италиянан һуң торған төп провинция һымаҡ һаналған. Унда сауҙа, ауыл хужалығы, сәнәғәт ныҡ үҙгәргән булған. Оло Плиний яҙыуы буйынса хәҙерге Испания территорияһында 360 ҡала һаналған.
- Вестготтар заманы V быуаттың башында Испания территорияһына аландар, вестготтар һәм башҡа варвар ырыуҙары инеп үҙенең илдәрен төҙөй башлайҙар. Әммә яңы властарҙың сәйәсәте, эске талашыуҙар берҙәм милләт төҙөй алмаған. 589 йылда вестготтар короле христианлыҡ диненә күсә, ә VII быуатта йәһүдтәр һәм башҡа диндәргә ҡараған әҙәмдәр ҡыуыла башлай.
- Мосолмандар заманы-Реконкиста. 711 йылда вестготтарҙың бер биләмәһе төньяҡ Африканан бербер һәм ғәрәптәрҙе ярҙамға саҡыра. Тариҡ ибн Зийәттең Ғәрәптәр әрме корпусы 711 йылда Херес-де-ла-Фронтера эргәһендәге яуҙа еңеп вестготтар дәүләтен юҡҡа сығара. Шул уҡ йылдан 719 йылға тиклем бөтә Испания территорияһы Омейяд хәлифәтенең составында инә. Ә ҡалған вестготтар хәҙерге Испанияның төньяҡ-көнбайшына китәлә бер нисә короллекте барлыҡҡа китерә. 755 йылда Кордова Әмирлегенә әйләнә лә 929 йылда хәлифәт статусын ала. Әммә хәлифәт статусы илдең бөтөүенән яҡламай. 976 йылдан башлап илде үҙ-ара талашыуҙар, ҡыҫҡа ваҡытлы илдәр килеп сыға башлай. Шул арала христианлыҡ яҡлыларҙың көстәре арта — улар бер нисә берҙәм дәүләт төҙөй алған. Леон, Наварра корллектәре аша яңы Испан иленең фундаменты һалына. Ә мосолмандар дәүләтлеге аҙаҡы илкәйе Гренада әмирлеге менән 1492 йылда юҡҡа киткән. Испандарҙың шул үҙаллы дәүләтен ҡайтарыу замандары — Реконкиста тигән атама бирелгән.
- Испанияның алтын заманы. 1492 — 1659 йй. Ул заман Бөйөк географик асыуҙар ваҡыты менән бәйле. Ул заманда Испания колониялар яулап ала. Уның ҡулына яңы асылған Америка ҡитғаһынан иң күп колония эләгә.
- XVII б. — 1976 й. XVII быуатта Испанияның бөйөк иленән бер нимәлә ҡалманы. Ул банкротлыҡ, династияларҙың алмаштырыуы (XVIII—XIX бб.) күрә, XIX быуатта колонияларын юғалта башлай, граждандар һуғыштары уҙа, 1873-1874 й. ҡыҫҡа ваҡытҡа Испания республика статусын яулай. Әйтергә кәрәк Испания 1936 йылға тиклем тыныс күрмәгән. 1975 й. тиклем — Франко эпохаһы. Франко режимы фашизмға яҡын бер партиялы авторитаризм формалағы ил төҙөгән. 1939—1945 й. Испания һуғыштан ситтә торған. Әммә Ленинград блокадаһында Герман әрмеһе яҡлап Испаниянан «Күк дивизия»(División Azul) ҡатнашҡан булған. 1947 й. Ф.Франко Испан короллеген реставрациялау тураһында иғлан итте, әммә яңы королдең исемен 1969 й. тиклем әйтмәне. 1969 йылда Фр. Франко Хуан-Карлос де Бурбонды яңы испан короле итеп иғлан итте. Хуан-Карлос де Бурбон
- 1976 й. — хәҙерге ваҡыт. Франко үлгәс кенә Хуан-Карлос власты үҙенең ҡулында алды. Уның власть заманы 2014 йылға тиклем уҙҙы. 2014 й. Хуан-Карлос власын үҙенең улына -Филипп VI-ға бирҙе. Хуан-Карлос ваҡытында демократик реформалар үткәрелгән, 1982 й. яңы Конституция рөсхәт ителде.[1][2][3]
Һылтанмалар[үҙгәртергә | вики-тексты үҙгәртергә]
- Һанлы исемлектең бер юлы


text:
Башҡортостан Президенты Калуга өлкәһендә «Росва» индустриаль паркын ҡараны
8 августа Башҡортостан Президенты Рөстәм Хәмитов Калуга өлкәһенә эш сәфәре барышында губернатор Анатолий Артамонов менән «Росва» индустриаль паркын ҡараны.
Индустриаль парктың дөйөм майҙаны – 472 га. Бында еңел автомобилдәр етештереү буйынса «Peugeot Citroën Mitsubishi Automobiles Rus» заводы, «БазиС» транспорт-логистика үҙәге һәм «General Electric» предприятиеһы урынлашҡан.
Башҡортостан Президентының матбуғат хеҙмәте хәбәр итеүенсә, индустриаль паркта 520 эш урыны булдырылған. Проектты тормошҡа ашырыуҙың һөҙөмтәлелеге дәүләт һалған бер һумға инвесторҙар тарафынан һалынған 2,4 һум тәшкил итә.


text:
Һаулыҡ мөмкинлектәре сикләнгән балалар Константин Хабенскийҙың Өфөләге ижади студияһына саҡырыла
Һаулыҡ мөмкинлектәре сикләнгән балалар Константин Хабенскийҙың Өфөләге ижади студияһына саҡырыла. Сентябрь аҙағында унда конкурс нигеҙендә һайлап алыу үтәсәк. 11-18 йәштәрҙәге балалар берәр ижади номер тәҡдим итергә тейеш.
— Бала үҙ теләге буйынса йырлай, бейей, шиғыр һөйләй, пантомима күрһәтә ала. Шулай уҡ конкурста ҡатнашыусы үҙе төшөргән фильм тәҡдим итә ала, уның оҙонлоғо 10 минуттан артмаҫҡа тейеш, — тине ойоштороусыларҙың береһе Екатерина Попова.
Студияға ҡабул ителгән балалар бушлай шөғөлләнәсәк.
Ҡатнашыу өсөн кәрәкле документтар исемлеге: тыуыу тураһында таныҡлыҡ, паспорт (әгәр булһа), инвалидлыҡ тураһында документ, портфолио (бындай мөмкинлек булһа), ҡағыҙ битендә номер тураһында мәғлүмәт (ҡатнашыусының тулы исеме, тәҡдим ителгән номерҙың формаһы, исеме, маҡсаты). Конкурс тураһында тулыраҡ мәғлүмәт алыу өсөн 8-917-791-58-03 телефоны буйынса (Екатерина Попова) шылтыратырға мөмкин.


text:
Кантеле
Ка́нтеле (карел. һәм фин. kantele) — карел һәм фин сиртмә ҡыллы музыка ҡоралы, көснәгә (урыҫ. гусли) оҡшаған. Боронғо кантеле биш ҡыллы булған, хәҙерге заманда кантеле ҡылдары металдан эшләнә һәм 35-кә етеүе мөмкин. Уйнау өсөн кантелене тубыҡҡа ҡуялар һәм ике ҡулдың бармаҡтары менән ҡылдарын сиртәләр. Кателелә яңғыҙ ҙа уйнайҙар, һәм шулай уҡ, халыҡ эпосы «Калевала»ға ҡушылып уйнайҙар.
Тарихы[үҙгәртергә | вики-тексты үҙгәртергә]
Кантеленың күп быуатлыҡ тарихы бар. Бик күптән үк кешеләр тормошонда кантеле музыкаль инструмент булыуҙан күпкә артығыраҡ булған урын алған. Кантеле — музыкаль инструмент ҡына түгел, ә төньяҡ халыҡтарының үҫешен, хеҙмәтен, мәҙәниәтен берләштереүсе символ булып тора.
Тәүге инструменттар ағастан соҡоп яһалған. Кантеле тартмаһын ерек, ҡайын ағастарынан, ҡылын ат ялынан эшләгәндәр. Музыкаль мәҙәниәт үҫеше менән бергә инструмет та камиллашҡан. Өҫкө декаһын шыршы таҡтаһына эшләй башлағандар. Ат ялы урынына металл сымдар ҡуя башлағандар. Диатоник төҙөлөшлө 5, 10, 12, 16 ҡыллы инструметтар барлыҡҡа килгән. Хәҙерге заманда Карелияла диатоник һәм хроматик кантеле киң таралған. Диатоник кантеле халыҡ музыкаһын башҡарыу өсөн тәғәйенләнгән. Классик музыка өсөн хроматик тауыш рәтле инструмент кәрәк.
Беренсе хроматик кантеле эшләүсе, "Калевалы"ны ижад итеүсе, Элиас Лённрот була. Ул 1830—1840 йылдарҙа ике хроматик кантеле эшләй. Уның береһе Финляндия музейында һаҡлана. Финляндияла хроматик кантеле киң таралған. Хәҙерге заманда кантеле-прима, кантеле-альт һәм кантеле-бас тигән төрҙәре эшләнә.


text:
Фото:
Һөтлө малсылыҡтың иң яҡшы күрһәткестәре – Стәрлетамаҡ районында
Фото:
Стәрлетамаҡ районы малсылары һөт етештереү буйынса алдынғылыҡты һаҡлай. БР Ауыл хужалығы министрлығының матбуғат хеҙмәтенән хәбәр итеүҙәренсә, район хужалыҡтарында бер һыйырҙан тәүлегенә уртаса 17 килограмм һөт һауыла. Уҙған йыл күрһәткесенән был 800 грамға күберәк.
Район ауыл хужалығы предприятиелары буйынса йыл башынан алып бер һыйырҙан һауым уртаса 1388 килограмм тәшкил иткән, уҙған йыл менән сағыштырғанда был 40 килограмға артығыраҡ. Район буйынса йыл башынан алып тулайым һауым 11149 тонна тәшкил иткән, 9578 тонна һөт һатыуға сығарылған.


text:
14 май - Ағастар ултыртыу көнө
Башҡортостан территорияһының 40 проценттан ашыу майҙанын урмандар биләй. Берләшкән Милләттәр Ойошмаһының Генераль Ассамблеяһы менән 2011 йыл Халыҡ-ара урмандар йылы тип иғлан ителгән. Урмандар йылы сиктәрендә Башҡортостанда, Рәсәйҙәге кеүек үк, урманға һаҡсыл ҡараш тәрбиәләү, урман янғындарын иҫкәртеү буйынса акциялар, «Һөнәре буйынса иң яҡшыһы» тип аталған конкурстар, шулай уҡ балалар милли һәм халыҡ-ара юниорҙар конкурстары үткәреләсәк, тип хәбәр иттеләр республиканың Урман хужалығы министрлығынан.
Бынан тыш, 14 майҙа Ағастар ултыртыу көнө үтәсәк. Экологик тәрби биреүгә, кешеләрҙең урмандарҙа үҙен нисек тотоуына йәмәғәтселек иғтибарын йәлеп итеү уның төп маҡсаты иҫәпләнә. Шулай уҡ кешеләрҙе урмандар менән рациональ файҙаланырға өйрәтеү, Рәсәйҙең төп тәбиғәт ресурстарының береһе булараҡ уларҙың әһәмиәтен аңлатыу ҙа мөһим.


text:
Киләһе йылда Башҡортостанда Ураҙа байрамын йәйен, Ҡорбан байрам көҙөн байрам итәсәктәр
ӨФӨ, 2014 йыл, 16 октябрь. /«Башинформ» мәғлүмәт агентлығы, Сергей Захаров/.
Башҡортостан Хөкүмәте 2015 йылда Ураҙа байрамын һәм Ҡорбан байрамын уҙғарыу даталары тураһында ҡарар ҡабул итте.
«Башҡортостан Республикаһында байрам һәм иҫтәлекле даталар тураһында»ғы законға ярашлы төбәк халҡы 17 июлдә Ураҙа байрамын һәм 24 сентябрҙә Ҡорбан байрамын билдәләйәсәк. Был көндәр республикала ял көндәре тип иғлан ителгән.
Ураҙа байрамы – Рамаҙан айының тамамланыуы хөрмәтенә билдәләнгән ислам байрамы. Уны байрам итеү йолаһы үҙ башланғысын Мөхәммәт Пәйғәмбәр заманынан, 624 йылдан ала.
Ҡорбан байрамы – Хаж тамамланыуын белдергән ислам байрамы. Ул Зөлхизә айының унынсы көнөндә, йәғни ураҙанан һуң 70 тәүлек үткәс байрам ителә.


text:
20 майҙа Бөтә донъя метрология көнө билдәләнә
Донъяның төрлө илдәрендә иртәгә, 20 майҙа, Бөтә донъя метрология көнө билдәләнә. Был халыҡ-ара байрам бөтә донъя метрологтарының берҙәм метрологик майҙан төҙөү буйынса һөнәри эшмәкәрлеге һөҙөмтәләрен таныу билдәһе булып тора.
Быуаттан ашыу инде метрология проблемалары менән Башҡортостанда бөгөн "БР Стандартлаштырыу, метрология һәм сертификация үҙәге" исемен йөрөткән ойошма шөғөлләнә.
Рәсәй Федерацияһында халыҡ хужалығының бөтә тармаҡтарында үлсәү мәғлүмәтен алыу, һаҡлау һәм ҡулланыу буйынса төрлө эшмәкәрлек менән дүрт миллиондан ашыу кеше шөғөлләнә. Ә үлсәү приборҙары һәм үлсәү мәғлүмәте менән бөтә граждандар ҙа файҙалана. Башҡортостанда үлсәү берҙәмлеген тәьмин итеү мәсьәләләрен төрлө өлкәләрҙә: фәндә һәм производствола, хеҙмәтләндереү өлкәһендә һәм ауыл хужалығында, тәбиғәттән файҙаланыуҙа, медицинала, төҙөлөштә эшләүсе ун меңдән ашыу кеше хәл итә.
Үлсәүҙәр тураһында Рәсәй фәненә нигеҙ һалыусы булып Дмитрий Менделеев тора. Рәсәй метрологтары уны үҙҙәренең уҡытыусыһы тип иҫәпләй. Быйыл бөйөк рус ғалимының 175 йыллығы билдәләнә — был әһәмиәтле дата Бөтә донъя метрология көнөнә айырым бер бәҫ өҫтәй. Мәҫәлән, юбилей билдәһе аҫтында был көндәрҙә Мәскәүҙә Бөтә Рәсәй метрологтар симпозиумы үтә. Унда Рәсәй метрологтары ғына түгел, сит ил белгестәре лә ҡатнаша. Параллель рәүештә үлсәү, һынау һәм лаборатор ҡорамалдар средстволарының "Метрология-2009" V Махсуслаштырылған күргәҙмә-конкурсы эшләй.
Башҡортостандан Мәскәүҙә БР Стандартлаштырыу, метрология һәм сертификация үҙәге ҡатнаша. Республиканың үлсәүҙәр берҙәмлеге өлкәһендәге ҡаҙаныштары тураһында киң экспозиция һөйләй.
Күргәҙмәлә, дөйөм алғанда, донъяның 12 иленән 150-нән ашыу компания ҡатнаша. Бында килеүселәр араһында — БДБ илдәренең сәнәғәт предприятиелары, ғилми-тикшеренеү ойошмалары һәм конструкторлыҡ бюроһы белгестәре. Экспофорумда төрлө өлкәнән үлсәү сараларының киң спектры күрһәтелә.


text:
Өфөлә «Берҙәм Рәсәй.Башҡортостан» гәзите приздарына көрәш буйынса турнир үтте
«Берҙәм Рәсәй.Башҡортостан» партия гәзите Өфөлә Бөйөк Еңеүҙең 65 йыллығына арналған көрәш буйынса төбәк-ара турнир үткәрҙе. Унда Башҡортостандан, Силәбе өлкәһенән, Пермь крайынан һәм Татарстандан 300-ҙән ашыу спортсы ҡатнашты.
Ярыштарҙы асыу тантанаһында Төбәк «Берҙәм Рәсәй» партияһы башҡарма комитеты етәксеһенең беренсе урынбаҫары, «Берҙәм Рәсәй. Башҡортостан» гәзитенең баш мөхәррире Ринат Миһрановтың билдәләүенсә, турнир – Бөйөк Ватан һуғышы геройҙарына ихтирам белдереү генә түгел, ҡатнашыусыларҙың үҙҙәрен дә ныҡлыҡҡа, сыҙамлыҡҡа тикшереү ул.
Егет һәм ҡыҙҙар төрлө йәш һәм ауырлыҡ категорияларында бил һынашты. Ә көрәшеү сифатын ярыштарҙың төп судьяһы, билбау көрәшендә донъяның абсолют чемпионы Ләйсән Балгажина күҙәтте. Турнир сиктәрендә билбау көрәшендә Рәсәйҙең беренсе абсолют чемпионы, СССР һәм РСФСР-ҙың атҡаҙанған тренеры, Рәсәй һәм Башҡортостандың атҡаҙанған физик тәрбиә хеҙмәткәре Харис Йосопов призы уйнатылды. Һөҙөмтәлә икенсе тапҡыр төп трофей Өфөнөң Дим районы йыйылма командаһына эләкте.


text:
Башҡортостанда иң яҡшы йыл уҡытыусыһын һайлайҙарФото: Мәғарифты үҫтереү институты
Башҡортостанда иң яҡшы йыл уҡытыусыһын һайлайҙар
Башҡортостанда иң яҡшы йыл уҡытыусыһын һайлайҙарФото: Мәғарифты үҫтереү институты
ӨФӨ, 2016 йыл, 5 апрель. /«Башинформ» мәғлүмәт агентлығы, Эльмира Сабирова/.
Республикала иң яҡшы йыл уҡытыусыһын һайлайҙар. Башҡортостан Мәғарифты үҫтереү институтында «Башҡортостандың йыл уҡытыусыһы-2016» конкурсын асыу тантанаһы булды. 26-сы һөнәри оҫталыҡ бәйгеһендә республиканың иң яҡшы 140 уҡытыусыһы ҡатнаша. Улар араһында һигеҙ инглиз теле, дүрт башланғыс класс, дүрт информатика уҡытыусыһы бар. Конкурста математика, физкультура, рус теле һәм әҙәбиәте, география, татар теле һәм әҙәбиәте, музыка, башҡорт теле һәм әҙәбиәте, физика, тарих һәм йәмғиәтте өйрәнеү, химия уҡытыусылары ла ҡатнаша.
Абсолют еңеүсенән тыш, иң яҡшы рус теле һәм әҙәбиәте, татар теле һәм әҙәбиәте уҡытыусылары билдәләнә. Быйыл тәүге тапҡыр «Йәш уҡытыусы-2016» номинацияһы ҡаралған. Бында 37 кеше, шул иҫәптән 10 көслө зат вәкиле ҡатнаша. Уларҙың уртаса йәше — 27, эш стажы иһә — өс йыл.
Башҡортостан Мәғарифты үҫтереү институты сайтында бәйгенең көндәлеге алып барыла, унда бөтә саралар менән танышырға мөмкин. Конкурсанттар һәм уларҙың коллегалары форумда үҙҙәренең теләктәрен һәм баһаларын ҡалдыра ала.
Һынау һөҙөмтәләре буйынса «Башҡортостандың йыл уҡытыусыһы-2016», «Рус теле һәм әҙәбиәте йыл уҡытыусыһы», «Татар теле һәм әҙәбиәте йыл уҡытыусыһы», «Йәш йыл уҡытыусыһы» конкурстарының биш лауреаты билдәләнә.
Жюри рәйесе — Башҡорт дәүләт университеты ректоры, физика-математика фәндәре докторы Николай Морозкин.
Еңеүселәрҙең исеме 9 апрелдә Мостай Кәрим исемендәге Милли йәштәр театрында (Ленин урамы, 62) иғлан ителә. Көндөҙгө сәғәт 12-лә башлана.


text:
Троллейбус заводы директоры предприятие милкен һатҡан
«Башҡортостан троллейбус заводы» асыҡ акционерҙар йәмғиәтенең элекке генераль директорына «вәкәләттәре менән саманан тыш файҙаланыу» статьяһы буйынса енәйәт эше ҡуҙғатылды. Башҡортостан Эске эштәр министрлығының Иҡтисади енәйәттәргә ҡаршы көрәш идаралығы хеҙмәткәрҙәре тарафынан уның завод милкен туғанына теркәлгән ярҙамсы предприятиеға һатыу факты асыҡланған. Тикшереү версияһы буйынса, 2007 йылда уҡ етәксе, үҙ вазифаһынан файҙаланып, директорҙар советы менән кәңәшләшмәйенсә, производствола кәрәкле ҡорамалдарҙы һатҡан. Бының һөҙөмтәһендә акционерҙарҙың законлы мәнфәғәттәренә 11 миллион һумдан ашыулыҡ зыян килтерелгән. Завод акцияларының контроль пакеты дәүләттеке. Хәҙер был хәлде тәфтишселәр тикшерә, тип хәбәр иттеләр БР буйынса Эске эштәр министрлығы матбуғат хеҙмәтендә.


text:
БР Милли йәштәр театрының «Гроза» спектакле «Дуҫлыҡ күпере-2012» фестивалендә иң яҡшыһы тип танылды
М.Кәрим исемендәге Милли йәштәр театры актерҙары башҡарыуындағы «Гроза» спектакле Йошкар-Ола ҡалаһында үткән «Дуҫлыҡ күпере — 2012» Халыҡ-ара Рәсәй республикаларының һәм сит илдәрҙең рус театрҙары фестивалендә Гран-при яуланы.
Шулай уҡ саҡырылған режиссер Ирина Зубжицкаяның эше иң яҡшыһы тип танылды. Катерина ролен башҡарыусы Карина Ярмеева «Иң яҡшы ҡатын-ҡыҙ роле» номинацияһында билдәләнде, Людмила Воротникова (Марфа Игнатьевна Кабанова) менән Линар Әхмәтвәлиев (Савел Прокофьевич Дикой) дуэты шулай уҡ иң яҡшылар иҫәбенә инде.


text:
16 января 2017
Өфөлә Йәштәр хоккей лигаһының Саҡырыу кубогына турнир тамамланды
Өфөлә Йәштәр хоккей лигаһының Саҡырыу кубогына турнир тамамланды.
Хәбәрҙәр
Өфөлә Йәштәр хоккей лигаһының Саҡырыу кубогына турнир тамамланды
Өфөлә Йәштәр хоккей лигаһының Саҡырыу кубогына турнир тамамланды. Уйында Көнбайыш командаһы булиттар серияһында 2-1 иҫәбе менән еңеү яуланы. Хәҙер Көнбайыш конференцияһы уйынсылары иҫәбендә алты ошондай награда бар. Көнсығыш конференцияһы ике тапҡыр ғына еңеү яулаған. Турнирҙа иң яҡшы...
Рәсәй һәм донъя яңылыҡтары
Яңы С-400 системаһы менән йыһазландырылған зенит-ракета полкы Ҡырымда хәрби һаҡҡа баҫты. Рәсәй оборона министрлығы Һауа-космос көстәре ошондай тағы ла 4 система менән тәьмин ителәсәк, тип хәбәр итте. Яңы С-400 системаһы ярымутрауҙы һауа һөжүменән һаҡлаясаҡ. Италияла ҡаршылыҡ...
Хәҙер күп ҡатлы йорттарҙағы фатир хужалары идарасы компанияны ярты йыл һайын алыштырыу хоҡуғына эйә
Хәҙер күп ҡатлы йорттарҙағы фатир хужалары идарасы компанияны ярты йыл һайын алыштырыу хоҡуғына эйә. Ә халыҡ мәнфәғәтен йорт комитеты рәйесе яҡларға тейеш. Өй таҙалығы тупһанан күренһә, күп ҡатлы йорт төҙөклөгө урамдан һиҙелә. Туймазылағы йорт комиттетары хәҙер үҙ эшен камиллаштырырға тырыша....
Борай районында тиҙҙән үҙенсәлекле һауыҡтырыу комплексын төҙөү башлана
Борай районында тиҙҙән үҙенсәлекле һауыҡтырыу комплексын төҙөү башлана. Унда килеүселәр маралдарҙың мөгөҙө ярҙамында дауаланасаҡ. Сыбар боландарҙы ҡурҡытмаҫ өсөн Андрей Ревенко үҙенсәлекле итеп һыҙғыра. Был хайуандар бер-нисә ай элек кенә Свердловск өлкәһенән килтерелгән. Һунарсылыҡ...
Башҡортостанда полиция хеҙмәткәрҙәре лицензияһыҙ һатылған алкогольды тартып алған
Башҡортостанда полиция хеҙмәткәрҙәре лицензияһыҙ һатылған алкогольды тартып алған. Спиртлы эсемлектәрҙе законһыҙ һатыу осраҡтары Стәрлетамаҡ, Туймазы, Бәләбәй, Бүздәк һәм Кушнаренко райондарында теркәлгән. Стәрлетамаҡта сауҙа нөктәләренең береһендә полиция хеҙмәткәрҙәре 100 миллилитрлы 117...
Сибай-Магнитогорск юлында ете автомобиль бәрелешкән
Сибай-Магнитогорск юлында ете автомобиль бәрелешкән. Һәләк булыусылар һәм йәрәхәтләнеүселәр тураһында хәбәр ителмәй.Шаһиттарҙың береһе юл-транспорт фажиғәһен камераға төшөрөп алған. Ике Камаз, 3 еңел автомобиль, ике йөк машинаһы зыян күргән аварияның сәбәбе-ҡуйы томан.
Бөгөн Рәсәйҙә иҫке стиль буйынса Яңы йыл билдәләнә
Бөгөн Рәсәйҙә иҫке стиль буйынса Яңы йыл билдәләнә. Был дата күптәр өсөн әһәмиәтле, шуға ла уны байрам итеү күркәм йолаға әүерелгән. Бүләктәр тапшырып өлгөрмәгәндәр өсөн дә тағы ла мөмкинлек тыуа. Ә бүләктең ниндәйен һайларға? Ағасты яндырып һүрәт төшөрөү иң үҙенсәлекле шөғөлдәрҙең береһе...
Башҡортостанда күпселек ата-әсәләр улдарына Артем, Тимур, Әмир, Роман, Артур тип исем ҡуша
Башҡортостанда күпселек ата-әсәләр улдарына Артем, Тимур, Әмир, Роман, Артур тип исем ҡуша. Үҙенсәлекле исемдәр араһында Аполлон, Воислав, Галактион, Дэвид, Ирис, Кенон, Сыңғыҙхан, Добромир, Златослав теркәлгән. Арина, София, Самира, Виктория, Анастасия, Полина, Дарья, Валерия, Азалия-ҡыҙҙар...
Быйыл ҡар күп яуыу сәбәпле яҙғы ташҡындың көслө булыуы көтөлә
Быйыл ҡар күп яуыу сәбәпле яҙғы ташҡындың көслө булыуы көтөлә. Башҡортостанда ташҡынға бөгөндән үк етди әҙерлек бара. Тиҙҙән ҡар ҡатламында һыу кимәлен билдәләү маҡсатында авиация ярҙамында гамма-төшөрөү башлана. Был ысул донъяның үҫешкән илдәрендә киң ҡулланыла. Әлегә Башҡортостан Рәсәйҙә яҙғы...
Вьетнамда Башҡортостан һәм Бариа-Вунгтау виләйәте етәкселеге хеҙмәттәшлек тураһындағы килешеүгә ҡул ҡуйҙы
Вьетнамда Башҡортостан һәм Бариа-Вунгтау виләйәте етәкселеге хеҙмәттәшлек тураһындағы килешеүгә ҡул ҡуйҙы. Документта сауҙаны, инвестиция хеҙмәттәшлеген нығытыу һәм үҫтереү, эшҡыуарлыҡҡа ярҙам итеү, шулай уҡ фән, һаулыҡ һаҡлау, туризм, мәҙәниәт өлкәләрендә бәйләнештәр булдырыу хаҡында һүҙ бара....
Рәсәй һәм донъя яңылыҡтары
Рәсми Мәскәү Американың һайланған президенты Дональд Трамҡа Рәсәйҙең компроматы бар тигән хәбәрҙе ике яҡлы мөнәсәбәттәргә аяҡ салырға тырышыу, тип баһаланы.Политологтар фекеренсә, Американың демократтар партияһы Дональд Трамптың эшен мөмкин тиклем ҡатмарлаштырырға тырыша. Рәсәйҙә быны етди сәйәси...
Бөгөн - Рәсәй матбуғаты көнө
Бөгөн - Рәсәй матбуғаты көнө. Беҙҙең илдә 50 меңгә яҡын төрлө гәзит-журнал нәшер ителә. Рәсәй матбуғаты көнө республикабыҙҙа теркәлгән бер меңдән ашыу хеҙмәткәрҙәр өсөн дә әһәмиәтле. 20 быуат аҙағында республикабыҙҙа халыҡтың милли үҙаңы уянып, рухи ҡиммәттәргә сарсаған мәлдә матбуғат йылдам...
Баш табипты вазифаһынан бушатырға
Баш табипты вазифаһынан бушатырға. Рентген кабинетына пациенттың имгәкләп барғанын һүрәтләгән Интернет яҙмаһына Башҡортостан етәкселеге үҙ ҡарашын белдерҙе. Республика башлығы Өфөнөң 13-сө дауаханаһы баш табибын вазифаһынан бушатырға, тигән күрһәтмә бирҙе.
Ҡыл өҫтөндә күңел асыу
Ҡыл өҫтөндә күңел асыу. Мәләүез районында юғары баҫымлы газ торбаһы өҫтөнән һырғалаҡ төҙөгәндәр. Был хәүефлек ҡағиҙәләре буйынса ҡәтғи тыйыла. Әммә тюбинг трассаһын ойошторған эшҡыуар урларға буйһонорға теләмәй. Газ хеҙмәте белгестәре Мәләүез янындағы был күңел асыу урынында даими ҡунаҡ. Әммә...
Интернет селтәренә бөгөн Шаҡша биҫтәһендәге ҡот осҡос аварияның видеоһы ҡуйылды
Интернет селтәренә бөгөн Шаҡша биҫтәһендәге ҡот осҡос аварияның видеоһы ҡуйылды. Фажиғә Боровая урамында теркәлә. 38 йәшлек водитель “Лада-Гранта” машинаһында ҡаршы яҡ юлға сығып китә һәм Ауыр йөк машинаһына барып бәрелә. Еңел автомобиль водителе урында уҡ һәләк булды.
Алтмыш бишенсе йәшендә билдәле шағир, Рәмил Йәнбәк баҡыйлыҡҡа күсте
Алтмыш бишенсе йәшендә билдәле шағир, Рәмил Йәнбәк баҡыйлыҡҡа күсте. Ҡәләм оҫтаһы менән бөгөн Өфө халҡы хушлашты.Башҡорт әҙәбиәтенең мөхәббәт йырсыһы. Шиғриәт һөйөүсөләр ҡәләм оҫтаһы Рәмил Йәнбәкте ошолай тип атай ине. “Оҙайлы яҙ” йыйынтығы менән танылыу яулаған шағир бар...
Өфөлә беренсе тапҡыр сноуборд буйынса балаларҙың Бөтә Рәсәй ярышы үтте
Өфөлә беренсе тапҡыр сноуборд буйынса балаларҙың Бөтә Рәсәй ярышы үтте. Бында Рәсәйҙең төрлө төбәктәренән барлығы йөҙҙән ашыу йәш спортсы ҡатнашты. Алмаз Лоҡманов ярышта ҡатнашыу өсөн Абҙаҡ ҡасабаһынан килгән. Был спорт төрө менән алты йыл шөғөлләнеү ваҡытында күп кенә спорт ярыштарында...
Башҡортостанда киҫкен респиратор вирус инфекцияһы һәм грипп киҙеүе сәбәпле мәктәптәрҙә каникулдар оҙайтылды
Башҡортостанда киҫкен респиратор вирус инфекцияһы һәм грипп киҙеүе сәбәпле мәктәптәрҙә каникулдар оҙайтылды. Өфөлә балаларҙы дистанцион формала уҡытыу буйынса саралар күрелә. Әлегә өлкәндәр араһында эпидемия кимәле юғары, әммә балалар араһында ла ауырыусылар көндән-көн арта. Шулай уҡ...
Стәрлетамаҡта төҙөлөшкә өлөшләтә аҡса индереүселәр фатирһыҙ ҡалыуы ихтимал
Стәрлетамаҡта төҙөлөшкә өлөшләтә аҡса индереүселәр фатирһыҙ ҡалыуы ихтимал. Баҡтиһәң, йортто төҙөүсе ойошма хужаларға әйтмәйенсә хәләл аҡсаға алынған фатирҙарҙы банкка залогҡа һалған. Стәрлетамаҡ ҡалаһының Николаев урамында йәшәүселәр аҡсаһын ғына түгел, хатта яҡындарын да юғалта башлаған...
Рәсәй һәм донъя яңылыҡтары
Рәсми Мәскәү Американың һайланған президенты Дональд Трамҡа Рәсәйҙең компроматы бар тигән хәбәрҙе ике яҡлы мөнәсәбәттәргә аяҡ салырға тырышыу, тип баһаланы. Трамп киң мәғлүмәт сараларында баҫылған был мәҡәләләрҙе ялған тип белдергән һәм “сәйәси һунар” тип атаған. Яңы С-400 системаһы...
- 1
- 2
- 3
- 4
- 5
- 6
- 7
- 8
- 9
- …
- следующая ›
- последняя »